title: Koliahteen joukkomurha

text: Aksel Aarre oli ilmeisesti antanut määräyksen ampua vangit, mikäli he yrittäisivät paeta matkan aikana. Tapausta vuoden 2014 kirjassaan "Kuusi kuolemaantuomittua" tutkinut Olli Korjus pitää uskottavana myöhemmin oikeuden eteen joutuneiden saattajien kertomusta, jonka mukaan vangit ammuttiin heidän yrittäessään paeta. Pidätettyjä kuljetettiin pienemmissä ryhmissä, joista ensimmäistä johti Juho Leppänen. Tämän ryhmän mukana ilmeisesti marssi myös toimitusjohtaja Ahlström sekä hänen lähimmät miehensä. Noin viiden kilometrin matkan jälkeen Koliahteen mäkisessä maastossa ryhmät eivät olleet näköyhteydessä toisiinsa. Silloin etujoukosta oli kuulunut useita laukauksia, jotka puolestaan aiheuttivat pakokauhun takana tulevien vankien keskuudessa ja he säntäsivät metsään. Saattajat alkoivat tulittaa pakenevia vankeja ja lopulta kaikki kuusitoista olivat saaneet surmansa. Ensimmäisessä ryhmässä oli ilmeisesti aluksi ammuttu yksi vanki tielle, minkä jälkeen muut olivat sännänneet karkuun ja heidät oli ammuttu ojaan. Tiedossa ei ole, oliko ensimmäisenä surmansa saanut Erik Rafael Ahlström, mutta mahdollisena syynä hänen ampumiselleen on pidetty muutamaa viikkoa aikaisemmin Varkaudessa tapahtunutta punaisten teloitusta. Huruslahden arpajaisiksi kutsutun joukkoteloituksen yhteydessä valkoiset ampuivat noin 90 punakaartilaista, joiden joukossa oli lukuisia Ahlströmin Varkauden tehtaan työläisiä.


title: Koliahteen joukkomurha

text: Porissa ilmestynyt "Sosialidemokraatti" kertoi Koliahteen tapahtumista 13. maaliskuuta. Sen mukaan yksi vangeista oli käynyt käsiksi vartijaan ja yrittänyt riistää tältä asetta, minkä jälkeen toinen punakaartilainen oli ampunut hänet. Seuraavaksi alkoi yleinen pako, jonka yhteydessä myös muut vangit saivat surmansa. Tapauksesta on kirjoittanut myös Noormarkussa toimineen Eva Ahlströmin sairaalan ylilääkäri Aleksis Tähkä, joka oli mukana seulomassa terveydentilansa vuoksi vapautettavia vankeja. Hänen 1960-luvun alussa ilmestyneitä muistelmiaan ei kuitenkaan pidetä järin luotettavina, muun muassa hatarien ja asioita sekoittavien muistikuvien vuoksi.


title: Koliahteen joukkomurha

text: Vankeja saattamassa olleista seitsemästä punakaartilaisesta oikeuden eteen joutui lopulta vain kolme, sekä heidän lisäkseen ampumismääräyksen antanut Aksel Aarre. Saattajien johtajana toiminut Juho Leppänen ei ollut syytettyjen joukossa, koska hän onnistui sodan jälkeen pakenemaan Hennalan vankileiriltä. Joulukuun alussa 1918 Aarre sekä Helsingin punakaartiin kuuluneet Juho Lehtinen, Kalle Varjakka ja Gunnar Granström saivat kuolemantuomiot. Aarretta lukuun ottamatta kaikki tunnustivat olleensa mukana ja surmanneensa vankeja. He kuitenkin kielsivät syyllistyneensä murhiin, koska ampuivat saamansa käskyn mukaisesti pakoa yrittäneitä. Miesten kuolemantuomiot muutettiin 7. joulukuuta voimaan tulleen lain mukaan elinkautisiksi ja myöhemmin he pääsivät osallisiksi punaisten joukkoarmahduksista.


title: Koliahteen joukkomurha

text: Kustaa Salmisen oikeudenkäynti järjestettiin jo heinäkuussa 1918. Hän kertoi tehneensä tapauksesta välittömästi ilmoituksen prokuraattori Matti Turkialle ja saaneensa tältä määräyksen tutkia tapauksen sekä vangita surmiin osallistuneet. Joukkojen vastustuksesta johtuen hän ei kuitenkaan voinut tehdä pidätyksiä, vaan tyytyi kuulemaan vankien siirtoon osallistuneita punakaartilaisia. Aksel Aarren mukaan Porissa toiminut tuomari B. Procopé olisi halunnut aloittaa tutkimukset Koliahteen tapahtumista, mutta kaupungin siirtyminen valkoisten haltuun keskeytti aikomukset. Tutkija Heikki Ylikankaan kirjan "Tie Tampereelle" mukaan punaisiin kuulunut toimittaja Hannes Uksila vaati Koliahteen tapahtumista täydellistä selvitystä, mutta Satakunnan rintaman komentajaksi noussut Salminen kielsi kaiken tutkinnan.


title: Koliahteen joukkomurha

text: Koliahteen uhrien muistomerkki sijaitsee aivan Porin ja Noormarkun välisen yhdystie 2555:n varrella. Kiviseen paateen on kiinnitetty metallinen laatta, joka sisältää kaikkien uhrien nimet. Heidän joukossaan olivat muun muassa yhtiön perustajan Antti Ahlströmin poika Erik Rafael Ahlström, Noormarkun tehtaan isännöitsijä ja paikallisen suojeluskunnan johtaja Lauri Paasikoski sekä Porin pormestarina 1800-luvun jälkipuoliskolla toimineen Edvard Molanderin poika Torsten Edward Molander.


title: Korisliiga-kausi 2008–2009

text: Kausi 2008–2009 oli 69. kausi, jolloin pelattiin koripallon miesten Suomen mestaruudesta. Korisliiga-kauteen lähti sarjanousijana viiden I-divisioonassa vietetyn kauden jälkeen Forssan Koripojat ja hallitsevana mestarina Espoon Honka.


title: Korisliiga-kausi 2008–2009

text: Kauden päätteeksi Namika Lahti voitti historiansa toisen Suomen mestaruutensa. Finaalisarjan hävinnyt Joensuun Kataja voitti hopeaa ja Tampereen Pyrintö pronssia. Porvoon Tarmo ja Team Componenta putosivat kauden päätteeksi I-divisioonaan. Vuoden pelaajaksi valittiin Pyrinnön Antti Nikkilä.


title: Korisliiga-kausi 2008–2009

text: Runkosarja käynnistyi 3. lokakuuta 2008 ja päättyi 13. huhtikuuta 2009. Runkosarjan kahdeksan parasta pääsevät pudotuspeleihin, runkosarjan viimeinen putoaa suoraan I-divisioonaan ja runkosarjan viimeistä edellinen joutuu liigakarsintaan I-divisioonan toiseksi tulleen kanssa.


title: Korisliiga-kausi 2008–2009

text: "Lyhenteet: # = Sijoitus runkosarjassa, O = Pelatut ottelut, V = Voitot, H = Häviöt, P/O = Tehdyt pisteet ottelua kohti, P/O- = Päästetyt pisteet ottelua kohti, P = Pisteet"


title: Korisliiga-kausi 2008–2009

text: Ensimmäistä ammattilaiskauttaan pelannut Joensuun Katajan Jeremiah Wood otti nimiinsä Korisliigan korikuninkuuden 20,1 pisteen keskiarvollaan. Paras suomalainen kauden pistetilastossa oli Katajan Sami Lehtoranta 14,0 keskiarvollaan, jolla hän sijoittui liigan pistetilastossa kuitenkin vasta 25. sijalle. Kauden korkein yksittäisen ottelun pistemäärä oli 44, jonka teki Lappeenrannan NMKY:n Adrian Penland 25. maaliskuuta 2009 pelatussa ottelussa UU-Korihaita vastaan. Suomalaisista pelaajista kauden korkeimman yksittäisen ottelun pistemäärän teki Espoon Hongan Sasu Salin, joka pussitti 35 pistettä 7. maaliskuuta 2009 Lappeenrannan NMKY:tä vastaan.


title: Korisliiga-kausi 2008–2009

text: Kesken kauden Pussihukista Porvoon Tarmoon siirtynyt 203-senttinen DeWayne Richardson voitti Korisliigan levypallotilaston. Paras kotimainen pelaaja levypallotilastossa oli kahdeksantena oleva Tampereen Pyrinnön Antti Nikkilä 8,8 keskiarvollaan. Kauden korkein yksittäisen ottelun levypallomäärä oli 22, jonka Joensuun Katajan Jeremiah Wood saalisti 23. marraskuuta 2008 pelatussa ottelussa Team Componentaa vastaan. Kauden hyökkäyslevypallotilaston voitti KTP-Basketin Steve Smith 4,3 keskiarvollaan ja puolustuslevypallotilaston Tarmon DeWayne Richardson 9,2 keskiarvollaan.


title: Korisliiga-kausi 2008–2009

text: Korisliigan syöttötilaston voitti Team Componentan Frank Richards 4,1 keskiarvolla. Kauden korkeimman yksittäisen ottelun syöttömäärän saavutti Lappeenrannan NMKY:n Jerel Blassingame. Hänelle merkittiin 13 koriin johtanutta syöttöä 14. marraskuuta 2008 ottelussa Porvoon Tarmoa vastaan. Paras suomalainen pelaaja kauden syöttötilastossa oli neljäntenä oleva Namika Lahden Ilkka Vuori.


title: Korisliiga-kausi 2008–2009

text: Tehoindeksillä mitataan pelaajan kokonaistehokkuutta. Indeksi ottelua kohti muodostuu siten, että pisteet, levypallot, koriinjohtaneet syötöt, pallonriistot ja koriinheiton torjunnat lasketaan yhteen, jonka jälkeen tuloksesta vähennetään ohiheittojen ja pallonmenetysten määrä. Kauden tehokkain pelaaja oli Joensuun Katajan Jeremiah Wood, jonka tehoindeksi oli keskimäärin 26,8 ottelua kohti. Kauden parhaan yksittäisen ottelun tehoindeksin, 44, saavuttivat Forssan Koripoikien Ray Cunningham 25. maaliskuuta 2009 pelatussa ottelussa Namika Lahtea vastaan ja Katajan Jeremiah Wood 21. maaliskuuta 2009 pelatussa ottelussa Forssan Koripoikia vastaan. Kotimaisista pelaajista tehokkain oli Tampereen Pyrinnön Antti Nikkilä, jonka tehokkusindeksi 17,9 oli liigan 11. paras. Namika Lahden Ilkka Vuori keräsi suomalaisista pelaajista parhaimman yksittäisen ottelun tehokkuuslukeman, kun hän teki 3. lokakuuta 2008 pelatussa ottelussa Porvoon Tarmoa vastaan tehokkuuslukemakseen 38.


title: Korisliiga-kausi 2008–2009

text: Liigan torjuntatilaston voitti Tampereen Pyrinnön Antti Nikkilä 2,0 keskiarvolla. Tätä ennen liigan torjuntatilaston oli voittanut suomalainen pelaaja viimeksi kaudella 1990–91, kun HoNsUssa pelannut Pekka Markkanen ylsi ykkössijaan 2,2 keskiarvolla.


title: Korisliiga-kausi 2008–2009

text: Porvoon Tarmo teki 27. helmikuuta 2009 pelatussa ottelussa Lappeenrannan NMKY:tä vastaan kaikkien aikojen pienimmän puoliaikapistemäärän tehden ensimmäisellä puoliajalla ainoastaan 14 pistettä. Edellinen ennätys, 16 pistettä, oli Namika Lahden nimissä marraskuulta 2006 Torpan Poikia vastaan. 4. maaliskuuta 2009 pelattu Torpan Poikien ja Forssan Koripoikien välinen ottelu ratkesi vasta kolmannen jatkoajan jälkeen. Tämä sivusi Korisliigan pisimmän ottelun ennätystä, sillä vain kerran aiemmin, vuonna 1996 pelatussa UU-Korihaiden ja Tampereen Pyrinnön kohtaamisessa, on jouduttu kolmannelle jatkoajalle. Samaisessa ottelussa Forssan Koripojat sivusi myös kaikkien aikojen pienintä otteluneljänneksen pistemäärää 24 sekunnin säännön aikakaudella tehden toisella neljänneksellä ainoastaan kolme pistettä. Samaan pistemäärään yhdellä neljänneksellä on aikaisemmin jäänyt kolme joukkuetta. Kouvot teki Team Componentaa vastaan 25. maaliskuuta 2009 pelatussa ottelussa yksittäisen ottelun onnistuneiden kolmen pisteen heittojen ennätyksen pussittaessaan 25 heittoa. Aiempi ennätys oli 21 onnistunutta heittoa, johon olivat yltäneet Forssan Koripojat vuonna 1996 sekä Pyrbasket vuonna 2004.


title: Korisliiga-kausi 2008–2009

text: Joensuun Katajan Petri Virtanen saavutti runkosarjassa yhteensä 101 koriin johtanutta syöttöä ja nousi kaikkien aikojen syöttötilastossa yhdeksänneltä sijalta seitsemänneksi. Joensuun Katajan Sami Lehtoranta keräsi runkosarjassa 46 koriin heiton torjuntaa ja nousi kaikkien aikojen tilastossa toiseksi ohi Markus Hemdahlin ja Andre Foremanin.


title: Korisliiga-kausi 2008–2009

text: Pudotuspelit pelattiin pronssiottelua lukuun ottamatta paras viidestä -järjestelmällä eli kolme voittoa riitti ottelusarjan voittoon. Pronssimitalit jaettiin yhden ottelun tuloksen perusteella. Pudotuspelit alkoivat 16. huhtikuuta 2009 ja päättyivät 16. toukokuuta 2009.


title: Korisliiga-kausi 2008–2009

text: Ottelun levypallot 45–31 vienyt Pyrintö ei ollut häviöllä kertaakaan ottelun aikana ja johti sitä ensi minuuteista loppuun saakka.


title: Korisliiga-kausi 2008–2009

text: Liigakarsinnassa olivat mukana Korisliigan viimeistä edelliseksi sijoittunut Team Componenta sekä miesten I-divisioonan finaalit hävinnyt Salon Vilpas. Karsinta pelattiin paras kolmesta -järjestelmällä eli kaksi voittoa riitti ottelusarjan voittoon. Ottelusarjan voittaja lunasti paikan Korisliigassa kaudelle 2009–10. Karsintasarjan kaikki kolme ottelua päättyivät vierasvoittoihin ja Salon Vilpas nousi siten seuraavaksi kaudeksi Korisliigaan ja pudotti samalla Team Componentan sarjaportaan alaspäin koripallon I-divisioonaan. Karsintasarjan parhaat pistemiehet olivat Team Componentan Frank Richards 23,0 pisteen keskiarvolla sekä Salon Vilppaan Aubrey Conerly 18,3 pisteen keskiarvolla. Miesten I-divisioonan finaalit voittanut Kauhajoen Karhu nousi suoraan Korisliigaan vain yhden kauden mittaiseksi jääneen tauon jälkeen.


title: Korisliiga-kausi 2008–2009

text: Marraskuun lopulla YT-neuvottelut aloittaneen Porvoon Tarmon silloinen päävalmentaja Lars Ekström purki sopimuksensa seuran kanssa yhteisymmärryksessä 20. joulukuuta 2008. Ennen irtisanoutumista Tarmo oli joutunut jo lomauttamaan Ekströmin. Ekströmin tilalla Porvoon päävalmentajana aloitti seuran toiminnanjohtaja Jouni Grönroos. Ekström jatkoi valmentajavaihdoksen jälkeen uraansa Ruotsin Basketliganissa pelaavan Borås Basketin päävalmentajana.


title: Korisliiga-kausi 2008–2009

text:
KTP-Basket irtisanoi 18. maaliskuuta 2009 neljän ottelun tappioputken jälkeen päävalmentajansa Miikka Sopasen ja kiinnitti hänen tilalle entisen maajoukkuekoripalloilijan Roope Mäkelän. Mäkelälle päävalmentajapesti on uran ensimmäinen, sillä aikaisemmin hän on toiminut valmentajana ainoastaan juniorisarjoissa.
Edelliskauden mukaisesti Korisliiga-seuroista suurimmalla budjetilla kauteen lähti Espoon Honka 532 000 eurolla ja pienimmällä Tampereen Pyrintö 210 000 eurolla. Liigajoukkueiden budjettien keskiarvo kaudeksi 2008–09 kohosi 388 000 euroon, kun edelliskaudella joukkueiden budjettikeskiarvo oli 358 000 euroa.


title: Gale Harold

text: Gale Morgan Harold III (s. 10. heinäkuuta 1969) on yhdysvaltalainen näyttelijä. Hän on tullut tunnetuksi muun muassa Brian Kinneyn roolista televisiosarjassa "Älä kerro äidille 2".


title: Gale Harold

text: Toinen huomattava rooli Haroldilla on ollut televisiosarjassa "Kadotettu". Hän on kuitenkin esiintynyt myös elokuvissa ja teatterissa.


title: Gale Harold

text: Harold on vieraillut esimerkiksi sarjoissa " Täydelliset naiset", "Greyn anatomia" ja "Deadwood".


title: Hulevesi

text: Hulevedeksi kutsutaan rakennetuilta alueilta poisjohdettavaa sade- ja sulamisvettä sekä perustusten kuivatusvettä. Näitä vesiä syntyy erityisesti kaduilta, teiltä ja rakennusten katoilta muodostuvana pintavaluntana. Perinteiset hulevesien johtamisjärjestelmät perustuvat joko seka- tai erillisviemäröintiin.


title: Hulevesi

text: Sekajärjestelmässä hulevedet johdetaan samassa putkessa yhdessä muiden jätevesien, kuten talousjätevesien kanssa puhdistamolle. Suomessa vanhoilla asuinalueilla hule- ja jätevedet kulkevat samassa putkessa, kun taas uudemmissa taajamissa taas ne on erotettu toisistaan, jolloin hulevedet menevät puhdistamattomina suoraan vesistöihin. Perinteisesti tätä erillisverkostoa on kutsuttu sadevesiviemäriksi. Sekaviemäröinnin suurimpia ongelmia ovat verkostojen kapasiteetin riittämättömyys suurien tulvatapahtumien aikana. Puhdistamattomat jätevedet saattavat mennä suoraan vesistöihin, kun rankkasateiden aikana viemärit tulvivat ylikuormittumisen takia tai vedenpuhdistamon kapasiteetti ei riitä. Kylmät lumensulamisvedet puolestaan heikentävät jätevesien puhdistusprosesseja. Toisaalta sekaviemäröinnissä joskus varsin likaisetkin hulevedet kulkevat jätevedenpuhdistamon kautta joutumatta suoraan vesistöön.


title: Hulevesi

text: Erillisviemäröinnin etuna on jätevedenpuhdistukselle hulevesistä aiheutuvien ongelmien pienentyminen. Kansainvälisesti on kuitenkin todettu, että myös erillisviemäröintiin liittyy huomattavia haittoja yhteiskunnalle ja ympäristölle, kuten taajama-alueiden tulvintaa, haitta-aineiden kulkeutumista kaupunkialueilta vesistöihin ja avouomien eroosiota. Pelkkien putkiviemärijärjestelmien rinnalle onkin kehitetty uusia, vaihtoehtoisia menetelmiä hulevesien johtamiseen ja käsittelyyn. Näihin menetelmiin kuuluvat esimerkiksi hulevesien imeytysrakenteet, viivytys- ja pidätysaltaat sekä rakennetut kosteikot. Tiheän kaupunkirakentamisen ongelmia on ratkaistu viherkattojen avulla, mutta ne eivät ole ainoa ratkaisu äkillisiin ja rankkoihin sateisiin, koska sadantavesien purkautumista varten pitää rakentaa myös hulevesialtaita ja kosteikkoniittyjä.


title: Hulevesi

text: Kun jo kymmenesosa valuma-alueesta on päällystettyä, hulevedet alkavat huonontaa veden laatua ja silloin, kun neljäsosa alueesta on päällystettyä, järvien ja jokien ongelmat ovat vakavia. Taajamien hulevesien mukana voi liikkua kymmeniätuhansia kemikaaleja. Kaduilta sadeveden mukaan tulee öljyä, tiesuoloja, raskasmetalleja, torjunta-aineita ja eläinten jätöksiä, jolloin huleveden laatu heikkenee ja kasvit ja eläinlajistot kärsivät.


title: Hulevesi

text: Malmössä rakennuttaja saa 50 prosenttia lisää rakennusoikeutta käytettyään rakennusteknisesti hulevesiongelmaa vähentäviä ratkaisuja ja Saksassa annetaan verohelpotuksia. Myös Suomessa on alettu kiinnittää huomiota hulevesien käsittelyyn jo syntypaikallaan. Tällainen pyrkimys viivyttää ja imeyttää vesiä pieninä virtoina rakennetuilla alueilla luonnonmukaista imeytymistä ja hidasta kulkua jäljitellen saattaa olla ainoa keino estää sade- ja sulamisvesien aiheuttamia tulvia. Hulevesien luonnonmukaisen käsittelyn tutkimus- ja kehitystyötä on ollut jouduttamassa arviot ilmaston lämpenemisen myötä lisääntyvistä tulvista.


title: Kuurilan junamurhat

text: Kuurilan junamurhat tapahtuivat Suomen sisällissodassa 19. huhtikuuta 1918 junassa Iittalan ja Kuurilan asemien välissä. Forssan punakaarti oli aamulla 19.4. vanginnut Mustialan maamiesopiston opiskelijat ja toimittanut heidät Toijalaan, jossa heidät sijoitettiin Riihimäelle menevän junan viimeisenä olleeseen avovaunuun. Vartijoiksi asettui kymmenen Helsingin punakaartista peräisin olevaa miestä. Helsingin punakaartin I rykmentin IV pataljoonan I komppanian miehet, komentajanaan varapäällikkö Y. A. Lehtonen, ampuivat 22 Mustialan maanviljelysopiston oppilasta. Vangituista 11 selviää hengissä hyppäämällä liikkuvasta vaunusta ja pakenemalla metsään. Murhattujen taskuista viedään kaikki omaisuus ja päällysvaatteet, jonka jälkeen heidän viskottiin vaunusta radanvarteen.


title: Kuurilan junamurhat

text: Vangitut oppilaat ammuttiin kostoksi valkoisten Tampereen taistelussa tekemistä teloituksista, ja osa säästettiin perustellen "säästiväthän valkoisetkin Tampereella joka kymmenennen punaisista". Murhakäskyn antajiksi on arveltu Tuomas W. Hyrskymurtoa , joka toimi murhien aikaan Toijalan punaisten esikunnassa, Helsingin kuolemanpataljoonan päällikköä Topias Harjua ja komppanianpäällikkö Jukka Hildeniä.


title: Kuurilan junamurhat

text: Junamurhissa ensimmäinen ammuttu oli maanviljelysopiston oppilas Arne Sohlberg, jonka kaartilainen Aarne Hietakangas eli "Chaplin" ampui, ja viskasi ruumiin ratapenkereelle. Sekatyömiehenä toiminut 16-vuotias Hietakangas oli saanut lisänimensä mykkäelokuvissa näytelleen Charlie Chaplinista, jota hän piti esikuvanaan ja jäljitteli usein Chaplinia muiden suosion saamiseksi. Hietakankaan motiiviksi on mainittu se, että erästä kaartilaisista oli kohdeltu huonosti Sohlbergin isän omistamassa tehtaassa Historioitsija Teemu Keskisarjan mukaan ylempää tullutta teloituskäskyä ei ollut, vaan murhaajat toimivat oma-aloitteisesti. Hietakankaan motiivi ensimmäiseen surmaan saattaisi olla jälkikäteen oikeudenkäynnin aikana keksitty veruke.


title: Kuurilan junamurhat

text: Teloitetut olivat:


title: Länkipohjan verilöyly

text: Länkipohjan verilöyly tapahtui Länkipohjan taistelun jälkeen Länkipohjan kylässä, kun valkoisen armeijan lapualaiset ja vaasalaiset joukko-osastot ampuivat yli 80 antautunutta punakaartilaista. Teloituksia johtivat jääkärit, joukossa Wegeliuksen veljeksiä, ja ne olivat kostoa Matti Laurilan ja Ilmari Laurilan kaatumisesta, punaisten ankarasta vastarinnasta ja Mouhun teloituksista Mäntyharjulla, jossa teloittajana toimi punakaarti. Antautuneet ja ammutuiksi tulleet olivat pääosin Tuusulan punakaartin jäseniä. Kalle Hellgren -niminen kaartilainen selvisi ampumisesta ja päätyi Kuopion vankileiriin saakka. Teloitettujen joukossa oli alaikäisiä, kuten Arvo Järvinen, ja siviilejä. Längelmäen hautausmaahan haudattiin taistelun ja murhien jälkeen 129 punakaartilaista. Länkipohjan verilöylyn on sanottu antaneen viitettä Tampereen taistelun jälkeiseen punaisten kohteluun.


title: Viipurin lääninvankilan joukkomurha

text: Viipurin lääninvankilan joukkomurha tapahtui Viipurissa 27.-28. huhtikuuta välisenä yönä 1918, juuri ennen Suomen sisällissodan loppua. Vankilaan tunkeutui joukko punakaartilaisia, jotka surmasivat yli 30 henkeä. Viipurin lääninvankilan surmia pidetään suurimpana punaisten joukkojen suorittamana yksittäisenä joukkomurhana.


title: Viipurin lääninvankilan joukkomurha

text: Punakaartilaisjoukkiota johti Taipalsaaren rintaman päällikkö Hjalmar Kaipiainen. Tunkeuduttuaan vankilaan humalainen aseistettu joukko tappoi ensin Karjalan Kansalaisliiton johtajan ja kansanedustajan Leander Ikosen, tehtailija ja kansanedustaja Matti Pietisen, ratainsinööri Tallgrenin ja vankilan entisen vahtimestarin Ahlgrenin. Sen jälkeen pidettiin istuntoa, jossa silminnäkijäkertomuksen mukaan mukana ollut nainen olisi valinnut surmattavat. Joukko murhasi vankilan johtajan Johan Stråhlmanin, Vuoksenniskan asemapäällikön Edvard Tojkanderin ja joitakin muita. Lopuksi joukko meni vankien yhteistilaan. Vangit yrittivät puolustautua asein ja rytäkässä Kaipiainen itse haavoittui. Hän luovutti johdon Albin Piskoselle. Albin Piskonen oli entinen vanki ja juuri hän ampui vankilanjohtajan. Joukko heitti vankien yhteistilaan käsikranaatin surmaten 4–5 henkilöä ja haavoittaen useita. Myöhemmin yöllä tapettiin vielä vankilan uusi vahtimestari Mannermaa.


title: Viipurin lääninvankilan joukkomurha

text: Sodan jälkeen valkoiset ampuivat Viipurissa suurimman osan murhiin osallistuneista, kuten teloitusta johtaneen Kaipiaisen ja Piskosen. Kaipiainen jäi vangiksi Myllymäen koulussa toimineessa kenttäsairaalassa, jonka pihalla hänet teloitettiin 23. toukokuuta 1918. Vangittujen ja ammuttujen joukossa olivat myös Lappeenrannan hiihtokomppaniaan kuulunut Paavo Vesterinen, punakaartilaiset Manu Sokura, Eetu Turunen, Toivo Manninen ja Kaipiaisen adjutantti Eemil Ihalainen.


title: Viipurin lääninvankilan joukkomurha

text: Viipurin lääninvankilan surmia pidetään suurimpana punaisten joukkojen suorittamana yksittäisenä joukkomurhana. Viipurin murhien kostamisen arvellaan olevan yhtenä motiivina myöhemmille Lappeenrannan ja Taipalsaaren punaisten teloituksille. On myös arveltu, että käsky niihin olisi tullut ylemmältä taholta, mutta siitä ei kuitenkaan ole todisteita.


title: Rififi

text: Rififi () on yhdysvaltalaisen elokuvaohjaaja Jules Dassinin vuonna 1955 ohjaama ryöstöelokuva, joka kuuluu film noirin klassikoihin.


title: Rififi

text: Elokuvan tunnetuin, useasti jäljitelty kohtaus on pitkä ryöstökohtaus, jonka aikana ei kuulla musiikkia 26 minuuttiin eikä dialogia 30 minuuttiin. Ryöstön kuvaus on niin aidon tuntuinen, että Suomessa koko elokuvan esittäminen kiellettiin 1950-luvun lopussa. Meksikossa sisäministeriö kielsi sen, kun paljastui elokuvasta vaikutteita saanut kokonainen ryöstösarja.


title: Rififi

text: Rififistä ovat saaneet vaikutteita lukuisat myöhemmät elokuvat, kuten Kubrickin "Peli on menetetty" ja Tarantinon "Reservoir Dogs".


title: Rififi

text: Yksitoista elokuvaa Yhdysvalloissa ohjannut Dassin oli pari vuotta aiemmin paennut kommunistivainoja Yhdysvalloista Ranskaan. Dassinin tunnettuja aiempia elokuvia ovat film noirit "Raakaa voimaa" (1947), "Alaston kaupunki" (1948) ja "Suurkaupungin laki" (1950). "Rififi" on hänen ensimmäinen Ranskassa ohjaamansa elokuva.


title: Rififi

text: Elokuva on entistetty vuonna 2000, ja New York Film Critics Circle antoi entistykselle tunnustuksensa. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Vladimir Gusev

text: Vladimir Nikolajevitš Gusev (, s. 4. heinäkuuta 1982 Nižni Novgorod) on venäläinen maantiepyöräilijä.


title: Vladimir Gusev

text: Gusev aloitti ammattilaisuransa Team CSC -tallissa vuonna 2004. Hän ajoi joukkueessa kahden vuoden ajan, jonka jälkeen siirtyi Discovery Channel -talliin vuosiksi 2006–2007. Tämän jälkeen hän edusti Astana Teamia heinäkuuhun 2008, jolloin hänet erotettiin tallista, koska hänen testituloksensa olivat normaalista poikkeavia joukkueen sisäisen antidopingohjelman perusteella . Kausilla 2010–2014 Gusev eedusti Katjuša-tallia ja kaudella 2015 Skydive Dubai Pro Cycling -joukkuetta.


title: Vladimir Gusev

text: Gusev on voittanut Venäjän aika-ajomestaruuden viisi kertaa. Vuoden 2006 Pariisi–Roubaix-klassikossa hän sijoittui alun perin neljänneksi, mutta hylättiin Peter Van Petegemin ja Leif Hosten tavoin, koska kolmikko ylitti rautatien, vaikka puomit olivat jo laskeutuneet lähestyvän junan vuoksi.


title: Kuningasmagnolia

text: Kuningasmagnolia ("Magnolia grandiflora") on melko isokokoinen magnoliakasvien heimoon kuuluva ainavihanta puu, jota kasvaa luonnonvaraisena Yhdysvaltain kaakkoisosissa.


title: Kuningasmagnolia

text: Kuningasmagnoliat kasvavat 18–27 metriä korkeiksi ja niiden runko kasvaa yleensä melko suoraan ylöspäin. Oksisto muodostaa tiheän hieman pyramidin muotoisen kuvion. Lajin lehdet ovat suuria 13–20 senttimetriä pitkiä ja ne ovat päältä kiiltäväpintaisia ja tummanvihreitä sekä alta ruosteenvärisiä ja samettipintaisia.


title: Kuningasmagnolia

text: Kuningasmagnolia kukkii keväällä ja kesällä. Kukat ovat lumenvalkoisia ja miellyttäväntuoksuisia. Ne ovat halkaisijaltaan jopa 30 senttimetriä. Hedelmät ovat punaruskeita ja kartiomaisia sekä ovat kooltaan 5–10 senttimetriä pitkiä. Syksyllä hedelmistä roikkuu punaisia, munuaisenmuotoisia siemeniä.


title: Kuningasmagnolia

text: Kuningasmagnolian luonnollinen levinneisyysalue käsittää Yhdysvaltain kaakkoisosat. Sitä kasvaa pohjoisimpana Pohjois-Carolinan itäosissa, josta levinneisyys alue jatkuu rantatasankoja aina Texasin kaakkoiskulmaan asti. Etelässä kuningasmagnolioita kasvaa Floridassa Peace River -joelle.


title: Kuningasmagnolia

text: Kuningasmagnolia kasvaa parhaiten ravinteikkailla ja kosteilla savimailla jokien varsilla tai suoalueiden lähellä. Sitä tavataan myös kosteilla ylämailla, joissa ei esiinny erityisen paljon metsäpaloja. Kuitenkin korkeimmillaan puuta tavataan vain 150 metrissä, mutta tavallisesti levinneisyysalue kattaa vain alankoalueet alle 60 metrissä.


title: Kuningasmagnolia

text: Samoilla alueilla kuningasmagnolian kanssa kasvaa usein amerikanpyökkiä, lännenambrapuuta ja tammilajeja.


title: Kuningasmagnolia

text: Kuningasmagnolia on suosittu koristepuu Yhdysvalloissa. Sitä käytetään teiden varsilla, yksittäisinä koristepuina esimerkiksi tuottamaan varjoa. Sen suosio perustuu näyttävään ulkonäköön valkoisine kukkineen ja runsaine ainavihantine lehtineen, mutta sitä voidaan käyttää myös kaupungeissa, joissa muut lajit eivät välttämättä viihdy. Kuningasmagnolia pystyy vastustamaan rikkidioksidin aiheuttamia tuhoja.


title: Kuningasmagnolia

text: Metsäteollisuudessa kuningasmagnoliaa käytetään vain marginaalisesti puuviiluna, josta tehdään vaneria tai puulaatikoita. Lehdistä, hedelmistä, kaarnasta ja puuaineesta saadaan aineita, joilla on mahdollisesti farmaseuttisia käyttötarkoituksia.


title: Kuningasmagnolia

text: Nuoret kuningasmagnoliayksilöt ovat erityisen herkkiä metsäpalojen aiheuttamille vahingoille. Kuivat talvet saavat aikaan jopa yksilöiden kuolemisen.


title: Kuningasmagnolia

text: Monet sienilajit aiheuttavat lehtilaikkutautia, mutta se on hyvin harvoin vaarallista, tosin "Mycosphaerella milleri" -lajin tartuttama lehtilaikkutauti voi olla vahingollinen taimistojen siemenpuille. Lisäksi eräät sienilajit aiheuttavat sydänlahoa.


title: Kuningasmagnolia

text: Kilpikirvalajit saattavat vahingoittaa puita ja "Neolecanium cornuparyum" -laji voi suurena esiintymisenä tappaa jopa kokonaisia yksilöitä. Myös tietyt kirva-, villakilpikirva-, typpykärsäkäs-, töyhtökoi- ja kehrääjäpunkkilajit syövät kuningasmagnoliaa.


title: Guillano Grot

text: Guillano Grot (s. 15. maaliskuuta 1983 Arnhem) on alankomaalainen jalkapalloilija. Grot pelaa hyökkääjänä. Hänen sukujuurensa ovat Surinamessa.


title: Guillano Grot

text: Kaudella 05/06 Grot pelasi Hollannin korkeimmalla sarjatasolla Eredivisiessa 30 ottelua NEC Nijmegenin joukkueessa, tehden 3 maalia. Seuraavaksi kaudeksi, hän siirtyi Eredivisieen nousseeseen Excelsior Rotterdamiin. Grot pelasi kaudella 07/08 Hollannissa Jupiler Leaguessa Helmond Sportin joukkueessa. Huhtikuussa 2008 Grot saapui Veikkausliiga-joukkue Kuopion Palloseuran testiin, mutta loukkaantuminen sotki testijaksoa eikä sopimusta syntynyt.


title: Guillano Grot

text: 3. elokuuta 2008 Veikkausliigassa pelaava FC Inter Turku teki Grotin kanssa loppukauden kestävän lainasopimuksen. Myöhemmin Grot siirtyi Interiin varsinaisella sopimuksella, joka kattaa kaudet 2009 ja 2010.


title: Tornion valtauksen panttivangit

text: Tornion valtauksen panttivangit olivat Lapin sodassa suomalaisten suorittaman Tornion maihinnousun yhteydessä saksalaisjoukkojen vangitsemia suomalaissiviilejä. Yhteensä 232 vangittua uhattiin ampua, elleivät suomalaiset olisi vapauttaneet saamiaan saksalaisia sotavankeja, ja perääntyneet takaisin Tornion Röytän satamaan. Suomalaisten taipumattoman kannan vuoksi 1. lokakuuta 1944 vangitut siviilit vapautettiin ilman verenvuodatusta 12. lokakuuta Jaatilan kylässä saksalaisten vetäytyessä pohjoista kohti.


title: Tornion valtauksen panttivangit

text: Tornionlaakson taisteluiden alkuvaiheessa suomalaiset olivat saaneet sata saksalaista sotavankia. Saksan 20. Vuoristoarmeijan komentaja kenraalieversti Lothar Rendulic vaati 1. lokakuuta vielä Rovaniemellä olleelle suomalaisen Yleisesikunta Roi:n eversti Oiva Willamolle toimittamassaan kirjeessä vangit vapautettavaksi seuraavan päivän keskipäivään mennessä. Tehostaakseen vaatimusta Rendulic antoi vielä samana päivänä käskyn vangita suomalaisia siviilejä panttivangeiksi. Vangitsemiset alkoivat heti 1. lokakuuta, ja kaiken kaikkiaan saksalaiset ottivat Kemissä 132 ja Rovaniemellä 130 panttivankia, joukossa 24 naista. Vangeiksi piti löytää mahdollisimman merkittäviä henkilöitä, pidätettyjen joukossa oli runsaasti liike-elämän edustajia ja virkamiehistä esimerkiksi Kemin kaupunginjohtaja Nylander. Samaten panttivangeiksi otettiin Rovaniemelle ”arestiin” Lääninhallituksen rakennukseen, niin sanottuun "Lääninhallituksen mottiin" määrätyt suomalaiset virkamiehet. He olivat jääneet väestön evakuoinnin jälkeen asemapaikoilleen Lappiin, josta saksalaiset siirsivät heidät Rovaniemelle.


title: Tornion valtauksen panttivangit

text: Kenraalimajuri Mathias Kräutler toimitutti vielä myöhään illalla 1. lokakuuta Jalkaväkirykmentti 11 komentajalle everstiluutnantti Wolf H. Halstille Tornioon uuden vaatimuskirjeen. Siinä saksalaiset ilmoittivat, että elleivät suomalaisjoukot perääntyisi Röyttään ja vapauttaisi kaikkia vankejaan seuraavan päivän keskipäivään mennessä, ammuttaisiin saksalaisten käsissä olevat panttivangit ja Kemin Karihaaran tehtaat varastoineen poltettaisiin. Halsti kysyi sähkeitse neuvoa III armeijakunnan komentajalta kenraaliluutnantti Hjalmar Siilasvuolta, joka vastasi puolen tunnin kuluttua kieltäen kaikki neuvottelut. Halsti toimitti esimiehensä vastauksen saksalaisille. Tornion joukkoja komentanut everstiluutnantti Halsti lisäsi vielä että jos suomalaisille tai suomalaisten omaisuudelle tapahtuu jotain, niin hän ammuttaa kaikki hallussaan olevat saksalaiset sotavangit, sekä lisäksi Tornion saksalaisen sotasairaalan henkilökunnan ja potilaat. Vastaus oli ilmeisen vakuuttava, sillä viestinviejänä toimineen saksalaisupseerin kerrotaan poistuneen järkyttyneenä. Saksalaiset yrittivät uutta neuvottelukosketusta Halstin kanssa, mutta heidät käännytettiin pois. Määräaikaa saksalaiset pidensivät 2. lokakuuta kello 20:een, mutta eivät saaneet suomalaisilta mitään vastausta.


title: Tornion valtauksen panttivangit

text: Määräajan rauettua suomalaisille toimitettiin Rendulicin allekirjoittama Suomen armeijan Päämajalle osoitettu kirje, jonka sisältö välitettiin myös telexillä ja radiosanomana. Kirjeessään Rendulic totesi suomalaisten rikkoneen vetäytymissopimuksen ja kertasi Olhavan ja Pudasjärven välikohtausten, sekä osittain myös panttivankidraaman tapahtumat. Rendulic kirjoitti odottaneensa sopimuksesta irtauduttavan ilmoittamalla asiasta luottamuksellisesti. Rendulic kuvasi suomalaisten toimintaa petolliseksi ja kirjoitti Suomen armeijan menettäneen kunniansa.


title: Tornion valtauksen panttivangit

text: Panttivankejaan saksalaiset eivät teloittaneet, vaan suomalaisten jyrkän kielteisen kannan vuoksi totesivat heidät hyödyttömiksi. Kaikki panttivangit kuljetettiin Rovaniemelle Lääninhallituksen rakennukseen. 11. lokakuuta vangit kuljetettiin rautateitse tavaravaunuilla Jaatilaan – Lääninhallituksen motin vankien kasvattamana joukko oli nyt yhteensä 262 henkeä. Vangit majoitettiin Jaatilan asemalle kolmeen tyhjään sivurakennukseen ja heille jaettiin kahden päivän kuivamuona-annos. Seuraavan päivänä illalla kello 21 saksalaiset räjäyttivät talojen läheisen sillan ja vartijoina toimivat nuoret SS-miehet poistuivat nopeasti. Pidätetyt jäivät rakennuksiin odottaen aamua, tietämättä että suomalaiset valmistelivat tykistökeskitystä aseman alueelle. Pari tuntia ennen keskitykselle määrättyä aloitushetkeä vangit saivat kuitenkin yhteyden suomalaisten kärkijoukkoihin, jotka ottivat siviilit huostaansa.


title: Tornion valtauksen panttivangit

text: Käskyn panttivankien ottamisesta antanut kenraalieversti Rendulic oli käyttänyt panttivankimetodia aikaisemminkin. Oltuaan Kroatiassa vuonna 1943 Saksan 2. panssariarmeijan ylipäällikkönä Rendulic vangitutti paikallisia siviilejä, ja antoi käskyn teloittaa 50 panttivankia jokaista surmattua saksalaissotilasta kohden. Jokaista haavoittunutta kohden tuli surmata 25 siviilipanttivankia, ja kostoksi iskuista saksalaisia vastaan paikallinen kylä tuli tuhota. Komentoja myös noudatettiin. Myöhemmin Rendulic tuomittiin sotarikollisena vankeuteen muun muassa Kroatian aikaisista panttivankisurmista.


title: Tornion valtauksen panttivangit

text: Lapin sodan alettua suomalaisten siviilien mielialat oli yhtäkkiä käännettävä aseveljeyden ystävällisyydestä viholliskuvaksi. Propagandamielessä panttivankidraama antoi tähän erinomaisen aseen. Suomalainen lehdistö sai julkaista asiasta kertovia uutisia, ja esimerkiksi saksalaisiin ymmärtäväisesti suhtautuneet Pohjois-Suomen lehdet tuomitsivat panttivankidraaman ja poltetun maan taktiikan jälkeen entiset aseveljet yksimielisesti.


title: David Taylor

text:
David Taylor (1954 Forfar – 24. kesäkuuta 2014) oli skotlantilainen jalkapallovaikuttaja. Hän toimi Euroopan jalkapalloliiton Uefan pääsihteerinä 2007–2009.
Aiemmin Taylor työskenteli Skotlannin jalkapalloliiton pääsihteerinä. Koulutukseltaan hän oli juristi ja MBA.


title: Nelson Rivas

text: Nelson Rivas (s. 25. maaliskuuta 1983) on kolumbialainen jalkapalloilija. Hän pelaa keskuspuolustajan paikalla ja hänen nykyinen seuransa on FC Internazionale Milano.


title: Nelson Rivas

text: Hän aloitti ammattilaisuransa kotimaansa seurassa Deportivo Pasto, jossa hän pelasi vuoden verran ja tuon kauden aikana hän pelasi 12 ottelua. Hän on voittanut myös kaksi kertaa Kolumbian mestaruuden, Deportes Tolimassa vuonna 2003 ja Deportivo Calissa vuonna 2005.


title: Nelson Rivas

text: Maajoukkueessa hän ei ole toistaiseksi pelannut yhtään ottelua, vaikka liittyi siihen vuoden 2007 alussa.


title: Knut Stjernvall

text: Knut Adolf Ludvig Stjernvall (8. syyskuuta 1819 – 17. huhtikuuta 1899) oli autonomian ajan merkittävin suomalainen sotilasinsinööri. Hänen johdollaan rakennettiin Suomen ensimmäinen rautatie, ja hänen torjuttuaan tarjouksen tulla valituksi Suomen ministerivaltiosihteeriksi nimitettiin hänet Venäjän rautatiehallituksen päälliköksi.


title: Knut Stjernvall

text: Stjernvall syntyi Mäntsälän Linnaisten kartanossa. Hänen isänsä, Aurora Karamzinin serkku , luutnantti, tilanomistaja Hans Henrik Stjernvall oli ennakkoluuloton maanviljelijä, teollisuuden harjoittaja ja valtiopäivämies. Stjernvallin äiti "Fredrika Vilhelmina Charpentier" kuului myös vanhaan sotilassukuun.


title: Knut Stjernvall

text: Stjernvallin urakehitykselle oli leimallisinta koulutuksen ja kokemuksen kautta hankittu vahva asiantuntemus. Sukunsa perinteitä noudattaen hän opiskeli ensin Suomen kadettikoulussa Haminassa, mistä siirtyi Venäjän tie- ja vesirakennuskunnan insinööriosastolle, jonka jälkeen hän palveli vuoteen 1852 Pietari–Moskova-rautatien rakennustöissä. Nuoren insinöörin kyvyt huomattiin nopeasti. Hän oli 1850 venäläisen lähetyskunnan jäsen opintomatkalla tutustumassa Belgian ja Englannin rautateihin.


title: Knut Stjernvall

text: Stjernvall ylennettiin 1856 everstiksi ja nimitettiin samalla Suomen tie- ja vesikulkulaitosten johtokunnan (vuodesta 1860 Suomen tie- ja vesikulkulaitosten ylihallitus) päälliköksi. Tässä virassaan hän seurasi velipuoltaan Alfred Stjernvallia. aiemmin virasto oli harrastanut pelkästään merenmittausta ja keskittynyt Saimaan kanavan rakennustöihin. Knut Stjervallin mielestä maa tarvitsi kunnolliset kulkuyhteydet, joita vesitiet eivät voineet tarjota. Hän laati asiasta suunnitelman. ja sai myös toteuttaa sen: Stjernvall määrättiin 1857 Suomen ensimmäisen rautatien, Helsinki–Hämeenlinna-radan rakennustöiden johtajaksi. julkisuudessa arvosteltiin radan kustannusarvion ylitystä sekä johdon tuhlaavaisuutta, minkä vuoksi Stjernvall 1863 erosi tehtävistään ja muutti velipuoleltaan ostamaan Mäntsälän Linnaisten kartanoon


title: Knut Stjernvall

text: Stjernvallin asiantuntemusta kuitenkin tarvittiin, kun 1866 ryhdyttiin suunnittelemaan uutta Suomen Venäjään liittävää rataa. Tammikuussa 1868 hänet nimitettiin Riihimäki–Pietari-ratahankkeen yli-insinööriksi. Hänet korotettiin 1872 salaneuvokseksi ja 1875 vapaaherralliseen arvoon, ja vapaaherrallinen Stjernvall-suku merkittiin 18.9.1889 Suomen ritarihuoneeseen numerolla 59.


title: Knut Stjernvall

text: 17.7.1885 hänet määrättiin Venäjän kaikkien valtiollisten ja yksityisten rautateiden ylitarkastajaksi sekä Venäjän valtion rautateiden hallituksen puheenjohtajaksi.


title: Knut Stjernvall

text: Stjernvall loi Suomen rautateiden päärungon ja saavutti sillä merkittävän luottamusaseman Venäjän hallitsijahuoneessa. Siten hänestä tuli alan edelläkävijä myös Venäjällä, missä hänen nimensä on tuli yhtä tunnetuksi kuin Suomessa.(R.Savolainen)


title: Knut Stjernvall

text: Ollessaan Venäjän kaikkien valtiollisten ja yksityisten rautateiden ylitarkastaja Stjernvall seurasi hallitsijoita heidän matkoillaan ja nautti heidän luottamustaan. Hän oli myös mukana kohtalokkaalla matkalla 29.10.1888, jolloin vammautui vakavasti keisari Aleksanteri III:a vastaan tehdyssä pommiattentaatissa Borkissa Harkovan radalla. Keisarin vaunu säilyi ehjänä, mutta Stjernvallin meni pirstaleiksi: vakavasti vammautunut Stjernvall erosi 1889 tehtävistään ja muutti synnyinkartanoonsa Linnaisiin.


title: Knut Stjernvall

text: Knut Stjernvallin puoliso oli Sofia Teresia Kupffer (1839 Moskova – 1920 Helsinki), moskovalaisen pankkiirin Ludvig Kupfferin tytär. Pariskunnan lapsia olivat:


title: Phra Pathom Chedi

text: Phra Pathom Chedi () on buddhalainen uskonnollinen muistomerkki, stupa, joka sijaitsee Nakhon Pathomissa Thaimaassa. Chediä pidetään maailman korkeimpana buddhalaisena rakennelmana . Monumentin korkeus on joidenkin lähteiden mukaan 127, toisten mukaan 115,8 metriä .


title: Phra Pathom Chedi

text: Phra Pathom Chedi on osa kuninkaallista temppelikompleksia "Wat Phra Pathom Chedi Rachavoramahavihan" (), joka on arvoasteikossa ylin temppeliluokka Thaimaassa .


title: Phra Pathom Chedi

text: Samalla paikalla on luultavasti ollut buddhalainen muistomerkki jo varhaisina aikoina. 200-luvulla eaa. "Suvarnabhumiksi" ('kultainen maa') kutsutulle alueelle tuli buddhalaisia lähetyssaarnaajia kuningas Ašokan valtakunnasta Intiasta . 500-luvulla Nakhon Pathom oli merkittävä asutuskeskus ja monilaisen (dvaravati) kuningaskunnan pääkaupunki, ja paikalla oli jo varmuudella intialaistyylinen stupa . Khmerien kuningas Suriyavarman I:n hallituskaudella vuosituhannen vaihteessa Angkorin valtakunta laajeni länteen, jolloin intialaistyylinen stupa rakennettiin uudelleen khmeriläistyyliseksi prangiksi. Khmeriläinen muistomerkki jäi burmalaisten hyökättyä 1057 heitteille, minkä jälkeen paikka unohtui vuosisadoiksi. 1800-luvulla tuleva kuningas Mongkut munkkina ollessaan tutustui pyhiinvaellusmatkallaan viidakon peittämään prangiin. Päästyään valtaistuimelle hän antoi rakentaa paikalle uuden korkeamman monumentin. Rakennustyöt alkoivat 1853, mutta ne pitkittyivät, koska uudisrakennus sortui rajumyrskyssä. Nykyinen chedi valmistui kuningas Chulalongkornin hallituskaudella 1870. Läheisen Nakhon Chai Sin kylän väestö pakkosiirrettiin vastavalmistuneen chedin ympärille muodostettuun asutuskeskukseen.


title: Lönnroth

text: Lönnroth tai Lönnrot voi viitata seuraaviin:


title: Lönnroth

text: Elias Lönnrot (1802–1884), suomalainen kielentutkija, lääkäri, toimittaja ja kasvitieteilijä, "Kalevalan" ja "Kantelettaren" kokoonpanija. Hänen mukaansa on nimetty muun muassa:


title: Erkki Perheentupa

text: Erkki Perheentupa (ent. Söderlund; 18. huhtikuuta 1891 Laitila – 19. tammikuuta 1963 Säkylä) oli maanviljelijä ja liikemies joka toimi kokoomuksen kansanedustajana 1930-luvun alussa. Hän oli mukana myös Lapuan liikkeen toiminnassa.


title: Erkki Perheentupa

text: Perheentuvan vanhemmat olivat maanviljelijä Verner Isaskar Söderlund ja Maria Albertiina Fröberg. Hän kävi kansakoulun ja purjehti sitten merillä vuosina 1908–1910 käyden useissa eri maissa. Palattuaan Suomeen Perheentupa toimi sitten maanviljelijänä Laitilassa 1910–1913, Angelniemellä 1913–1917, Loimaalla 1917–1933 ja viimeksi Tyrvännössä 1933–1955. Tyrvännössä Erkki Perheentupa omisti yhdessä kaksosveljensä Yrjö Perheentuvan kanssa Lahdentaan kartanon jossa he pitivät 1930-luvulla tilanhoidon ohella myös kesäisin täysihoitolaa ja luonnonparantolaa.


title: Erkki Perheentupa

text: Perheentupa oli "Loimaan savi- ja sementtiteollisuus Oy":n toimitusjohtajana vuodesta 1917 alkaen ja hän omisti Loimaalla myös oluttehtaan ja tiilitehtaan sekä Tyrvännössä sahalaitoksen. Perheentupa harjoitti veljensä kanssa hevoskasvatusta sekä raviurheilua ja heillä oli parhaimmillaan neljäkymmentä suomenhevosta.


title: Erkki Perheentupa

text: Perheentupa oli kokoomuksen kansanedustajana vuosina 1930–1933 edustaen Turun läänin eteläistä vaalipiiriä. Hän kuului Lapuan liikkeen valtuuskuntaan ja komensi vuonna 1930 talonpoikaismarssin aikana Varsinais-Suomen rykmenttiä.


title: Erkki Perheentupa

text: Perheentupa oli naimisissa vuodesta 1919 Fanny Sofia Kankaan kanssa. Hänen veljensä oli rovasti Antti Perheentupa ja sisarensa tekstiilisuunnittelija Ester Perheentupa.


title: Suurmestari (shakki)

text: Suurmestarin arvonimi annetaan maailmanluokan shakinpelaajille. Arvonimen myöntämisestä päättää Maailman shakkiliitto FIDE. Maailmanmestarin jälkeen suurmestari on korkein arvonimi, jonka shakinpelaaja voi saavuttaa. Se on elinikäinen arvonimi ja lyhennetään "SM" (). Muut FIDEn myöntämät arvonimet ovat kansainvälinen mestari ("KvM", ), FIDE-mestari ("FM", ) ja nyttemmin myös FIDE-mestariehdokas .


title: Suurmestari (shakki)

text: Kaikkia arvonimiä myönnetään sekä miehille että naisille. FIDE myöntää myös suurmestarin arvonimiä tehtäväshakin laatijoille ja ratkaisijoille. Kansainvälinen kirjeshakkiliitto ("International Correspondence Chess Grandmaster, ICCGM") myöntää kansainvälisen kirjeshakin suurmestarin arvonimiä.


title: Suurmestari (shakki)

text:
Suurmestarin titteli on kärsinyt inflaatiosta 70-luvulta tähän päivään asti. Vuonna 1972 suurmestareita oli vain 88, joista 33 edusti Neuvostoliittoa. Lokakuussa 2009 FIDEn suurmestarilistalla oli jo 1 179 miestä
Lisäksi naisten suurmestarin arvon haltijoita oli 238.


title: Suurmestari (shakki)

text: Tämä johtuu siitä, että ELO-järjestelmä on inflatiivinen luonnostaan. On tutkittu, että suurmestarin tittelin arvo olisi laskenut yhteensä 100 pisteen verran vuosien 1985 ja 2000 välissä. Esimerkiksi Nigel Short on kritisoinut nykyistä suurmestarijärjestelmää. Hänen mukaansa on järjetöntä antaa suurmestarin titteli jollekin, jolla ei ole todellisia mahdollisuuksia haastaa maailman kärkipelaajia.


title: Suurmestari (shakki)

text: Suurmestarin arvonimen tultua yleisemmäksi joitain huippupelaajia on kutsuttu epävirallisesti supersuurmestareiksi.


title: Kitkerät Neitsyet

text: Kitkerät Neitsyet on suomalainen kabareemusiikkiyhtye, jonka ominaispiirteisiin kuuluvat satiiriset, yhteiskunnallisesti kantaa ottavat sanoitukset sekä suvereenisti lajityypistä toiseen hyppelehtivä musiikki. Kulttimainetta nauttiva yhtye on kiertänyt kaikki Suomen keskeisimmät soittolavat ja esiintynyt myös useilla festareilla.


title: Kitkerät Neitsyet

text: Yhdeksästä muusikosta koostuvaa yhtyettä luotsaa kuvataiteilija Vappu Rossi, joka vastaa myös kappaleiden sanoituksista. Sävellyksiä tekevät Rossin lisäksi muun muassa Kai Herdin ja Antti Mattila. Kokoonpano tunnetaan eritoten itseironisesta otteestaan, harkituista riimeistään sekä live-esiintymisiin kuuluvista koreografioistaan. Sanoituksien tärkeitä teemoja ovat sosiaalinen oikeudenmukaisuus, tasa-arvo ja suvaitsevaisuus. Yhtyeen levyillä on mukana myös vierailevia muusikoita, kuten trumpetisti Verneri Pohjola, perkussionisti Petri Rantala, tuubisti Hannu Oskala, viulisti Paula Susitaival sekä amerikkalainen säveltäjä Alex Freeman.


title: Kitkerät Neitsyet

text: Yhtyeen jäsenet ovat alun perin kotoisin eri puolilta Suomea. Kaikki asuvat nykyisin pääkaupunkiseudulla. Siviiliammattien kirjo on yhtyeessä runsas, tv-tuottajasta ranskanopettajaan.


title: Kitkerät Neitsyet

text: Kitkerät Neitsyet syntyi syksyn 1996 ja kevään 1997 välisenä aikana. Ensimmäinen virallinen keikka yhtyeellä oli vappuna 1998 Yo-talolla Tampereella. Maaliskuussa 2001 myös tasavallan presidentti Tarja Halonen kävi kuuntelemassa yhtyettä, näin aiemmin tuntematon ryhmä pääsi uutislähetyksiin ja sanomalehtiin.


title: Kitkerät Neitsyet

text: Tammikuussa 2003 yhtyeen ensimmäinen musiikkivideo ilmestyi ”Hei poika” -nimisestä kappaleesta. Pete Veijalaisen ohjaama video sai näkyvyyttä muun muassa Levyraadin voiton ja Muuvi-musiikkivideokilpailun finaalin kautta. Vuosina 2003 ja 2004 yhtye keikkaili säännöllisesti. Sittemmin tahti on hidastunut muun muassa useiden yhtyeen jäsenten äitiys- ja isyyslomien takia.


title: Kitkerät Neitsyet

text: Yhtyeen ensimmäisen albumin, "Paras pysyä kotona", julkaisi Rockadillo-levy-yhtiö 8. huhtikuuta 2003. Toinen albumi "Todellisen menestyksen salaisuus" julkaistiin oman Bitter Records -levymerkin kautta 16. lokakuuta 2005. Kolmas albumi "En vielä tahtoisi nöyrtyä" ilmestyi 16. tammikuuta 2012.


title: Merc

text: Merc on DikuMUDista kehitetty MUD-pelityyppi ja -ohjelmisto. Se ja siitä edelleen johdetut uudemmat MUD-tyypit muodostavat todennäköisesti suosituimman Diku-haaran. Alkuperäiseen Dikuun verrattuna Mercin pelimaailmaa on laajennettu, ja palvelinohjelman lähdekoodia on paranneltu ja selkeytetty, muutettu helpommin muokattavaksi. Dikun toiminnallisuutta on myös muokattu: joitakin uusia ominaisuuksia lisätty ja joitakin taas karsittu.


title: Merc

text: Mercin kehitti "MERC Industriesinakin" tunnettu yhdysvaltalainen kolmikko Michael Chastain ("Furey", työskennellyt myöhemmin muun muassa GCC-kääntäjän parissa), Michael Quan ("Kahn") ja Mitchell Tse ("Hatchet") Kalifornian yliopiston Berkeleyn kampuksella. Versio 1 julkaistiin joulukuussa 1992 ja versio 2 seuraavan vuoden heinäkuussa. Viimeisin versio, 2.2, ilmestyi marraskuussa 1993.


title: Goizalde Núñez

text: Goizalde Núñez (s. 1971 Bilbao, Vizcaya, País Vasco, Espanja) on espanjalainen näyttelijä. Hän on näytellyt muun muassa "Serranon perheessä" Lourditasta, "Pylly paljaana"- sarjan Dolores "Lola" Sorianoa ja "Francon aika - näin sen koimme" -sarjassa kampaamon asiakasta.


title: Ales Furundarena

text: Ales Furundarena (s. 23. kesäkuuta 1963) on espanjalainen näyttelijä. Hän näytteli tv-sarjassa "Serranon perhe" koulupsykologia nimeltä Fernando.


title: Down to You

text: Elokuvassa taideopiskelija Imogen ja kokin urasta haaveileva Alfred ”Al” tapaavat New Yorkissa ja rakastuvat toisiinsa. Mutkia matkaan aiheuttaa Imogenin muutto San Franciscoon opiskelemaan.


title: Hannes Paaso

text: Johannes (Hannes) Gideon Paaso (12. maaliskuuta 1908 Ii – 6. toukokuuta 1970 Kuivaniemi) oli maanviljelijä, maallikkosaarnaaja ja kunnallisneuvos joka oli Maalaisliitto/Keskustapuolueen kansanedustajana 1960-luvulla.


title: Hannes Paaso

text: Paason vanhemmat olivat maanviljelijä Eino Immanuel Paaso ja Emmi Katariina Ellilä. Hän kävi kansakoulun ja toimi maanviljelijänä Kuivaniemellä 1928–1970. Hän harjoitti myös muurarin ammattia Iijokivarren pitäjissä ja oli vanhoillislestadiolaisten maallikkosaarnaajana vuodesta 1942 alkaen. Vuonna 1942 Paaso toimi Kuivaniemen kansanhuollon johtajana ja hän hoiti myös ulosottomiehen tehtäviä. Paaso sai kunnallisneuvoksen arvonimen vuonna 1967.


title: Hannes Paaso

text: Paaso oli Maalaisliitto/Keskustapuolueen kansanedustajana vuosina 1958–1970 edustaen Oulun läänin vaalipiiriä. Hän oli presidentin valitsijamies vuoden 1962 presidentinvaaleissa, kuului jäsenenä Pohjois-Pohjanmaan maakuntaliiton hallitukseen ja toimi Kuivaniemen kunnanvaltuuston puheenjohtajana.


title: Hannes Paaso

text: Paaso oli naimisissa vuosina 1928–1941 Ruusa Lohen kanssa. Jäätyään leskeksi hän meni uusiin naimisiin 1946 Sylvi Mirjam Kaasalaisen kanssa.


title: Dora Carrington

text: Dora de Houghton Carrington, tunnettu tavallisesti Carringtonina, (s. 29. maaliskuuta 1893 – 11. maaliskuuta 1932) oli englantilainen eksentrikko , varhainen feministi ja taidemaalari. Hän oli myös kuuluisan taiteilijoista, tiedemiehistä ja kirjailijoista koostuneen Bloomsburyn ryhmän jäsen.


title: Dora Carrington

text: Dora Carrington syntyi Herefordissa, Englannissa, hän kävi tyttökoulun Bedfordin lukion, joka painottui taiteeseen. Hänen vanhempansa myös maksoivat hänelle säännölliset lisätunnit piirtämistä. Hän voitti stipendin Slade School of Artiin Lontooseen, jossa hän tapasi veljekset Paul ja John Nashin, Christopher R.W. Nevinsonin ja Mark Gertlerin. He kaikki olivat jossain vaiheessa rakastuneita häneen. Gertler tavoitteli Carringtonia monta vuotta.


title: Dora Carrington

text: Hän alkoi käyttää pelkkää sukunimeään Carrington valmistuttuaan the Slade School of Art'sta, koulun oppilaiden yleinen käytäntö oli kutsua toisiaan pelkillä sukunimillä. Carrington ei ollut tunnettu maalarina hänen elämänsä aikana sillä hän ei signeerannut töitänsä ja asetti niitä näytteille harvoin, vaikka hän työskenteli hetken Omega-työpajalla.


title: Dora Carrington

text: Carrington yhdistetään usein Bloomsburyn ryhmään. Hänellä oli pitkäaikainen suhde kirjailija Lytton Stracheyn kanssa ja hänen ystäväpiiriinsä kuului monia bloomburyläisiä. Carrington oli tunnettu boheemeista elämäntavoistaan.


title: Dora Carrington

text: Carringtonilla oli suhde englantilaisen maalari Mark Gertlerin sekä kirjailija Gerald Brenanin kanssa. Hän meni naimisiin Ralph Partridgen kanssa, mutta asui suurimman osan elämästään Stracheyn kanssa. Strachey kuoli syöpään tammikuussa 1932.


title: Dora Carrington

text: Stracheyn kuoleman jälkeen Carrington yritti tukehduttaa itsensä auton pakokaasulla ja tämän jälkeen hän teki itsemurhan ampumalla. Partridge tuli väliin hänen ensimmäisellä kerralla, mutta ei voinut pelastaa häntä toiselta yritykseltä. Carrington ei yksinkertaisesti halunnut elää ilman Stracheytä, johon hän oli syvästi rakastunut.


title: Dora Carrington

text: Carringtonin elämästä Stracheyn kanssa tehtiin elokuva nimeltä "Carrington" vuonna 1995. Elokuvan nimiosan näytteli Emma Thompson.


title: Dora Carrington

text: Samana vuonna Lontoon Barbican Art Galleryssä oli suuri näyttely Carringtonin töistä.


title: Usko Seppi

text: Usko Edvard Seppi (18. maaliskuuta 1908 Ruovesi – 24. kesäkuuta 1968 Ruovesi) oli suomalainen pienviljelijä ja poliitikko. Hän toimi SKDL:n kansanedustajana vuosina 1951–1962.


title: Usko Seppi

text: Seppi edusti kansanedustajana Hämeen läänin pohjoista vaalipiiriä. Hän oli presidentin valitsijamies vuosien 1950, 1956, 1962 ja 1968 presidentinvaaleissa. Hän toimi Ruoveden kunnanvaltuuston puheenjohtajana ja kunnanhallituksen varapuheenjohtajana. Seppi kuului myös Pienviljelijäin liiton liittotoimikuntaan, Maalaiskuntien liiton liittovaltuustoon ja Suomen kommunistisen puolueen keskuskomiteaan.


title: Usko Seppi

text: Sepin vanhemmat olivat torppari Manu Seppi ja Olga Lehtonen. Usko Seppi kävi kansakoulun ja työskenteli sitten pienviljelijänä Ruovedellä. Vuonna 1929 hän avioitui Ester Keskisen kanssa.


title: Kanervan–Tukiaisen tekstiviestikohu

text: Kanervan–Tukiaisen tekstiviestikohu oli keväällä 2008 julkisuuteen tullut tapahtumasarja, jossa Suomen ulkoasiainministeri Ilkka Kanerva vaihtoi satoja sävyltään ”ehdottelevia ja flirttailevia” tekstiviestejä eroottisen tanssijan Johanna Tukiaisen kanssa. Kanerva jätti kohun takia ulkoministerin tehtävänsä 4. huhtikuuta 2008.


title: Kanervan–Tukiaisen tekstiviestikohu

text: Kohu herätti huomiota ulkomaita myöten. Sen saamasta kansainvälisestä huomiosta kertoo myös se, että uutistoimisto Reuters valitsi Johanna Tukiaista esittävän kuvan vuoden 2008 merkittävimpien uutiskuvien joukkoon. Kuvan oli ottanut Lehtikuvan Markku Ulander.


title: Kanervan–Tukiaisen tekstiviestikohu

text: Ilkka Kanervan yksityiselämä on nostanut hänet usein otsikoihin. Kanervalla on naistenmiehen maine ja hän tuntee useita naispuolisia julkisuuden henkilöitä. Vuonna 2005 eduskunnan varapuhemiehenä toiminut Kanerva nostatti kohun lähetettyään lukuisia tekstiviestejä Vesa Keskisen naisystävänä tunnetuksi tulleelle Marika Fingerroosille. Viestejä saivat myös valokuvamallit Anne-Mari Berg ja Linda Sonntag sekä vaatesuunnittelija Olivia Kortelainen. Kohun johdosta Kanerva myönsi tehneensä virheen ja lupasi puolueelleen kokoomukselle, ettei tilanne toistuisi. Kanerva oli myös keväällä 2007 ulkoministeriksi tullessaan luvannut puoluejohtaja Jyrki Kataiselle, ettei hänen yksityiselämänsä aiheuttaisi enää kiusallisia tilanteita.


title: Kanervan–Tukiaisen tekstiviestikohu

text: Maaliskuussa 2008 Hymy-lehti kertoi Kanervan olleen viestinvaihdossa muun muassa eroottisena tanssijana toimineen Johanna Tukiaisen kanssa. Tukiainen sanoi saaneensa tekstiviestejä Kanervalta kaikkina vuorokauden aikoina. Yhteensä Kanerva lähetti sisällöltään "ehdottelevia ja flirttailevia" viestejä noin 200 kappaletta.


title: Kanervan–Tukiaisen tekstiviestikohu

text: Kanervan tulkittiin aluksi kiistäneen tekstiviestien lähettämisen Ylen ruotsinkielisen toimituksen kysyttyä häneltä asiasta. Kanerva itse väitti vain kieltäytyneensä kommentoimasta asiaa ja muutaman päivän kuluttua hän myönsi lähettäneensä viestit. 13. maaliskuuta 2008 Kanerva pyysi Brysselissä pitämässään tiedotustilaisuudessa anteeksi tapahtunutta ja pääministeri Matti Vanhanen piti tapausta loppuunkäsiteltynä.


title: Kanervan–Tukiaisen tekstiviestikohu

text: Tekstiviestit herättivät paljon huomiota mediassa ja esimerkiksi ruotsalainen Aftonbladet-sanomalehti nosti tekstiviestikohun ykkösuutisekseen verkkosivuillaan. Kohu kasvoi lopulta niin suureksi, että sitä kommentoivat pääministeri Vanhanen, kokoomuksen puheenjohtaja Katainen ja tasavallan presidentti Tarja Halonen. Halonen toivoi Kanervan ottaneen opikseen, muttei suostunut kommentoimaan, oliko Kanerva käyttäytynyt ministerin arvovallalle sopimattomasti.


title: Kanervan–Tukiaisen tekstiviestikohu

text: Ilta-Sanomat kertoi perjantaina 14. maaliskuuta 2008 englantilaisen politiikan asiantuntijan ja kommentaattorin Iain Dalen pitävän itsestäänselvyytenä, että Kanervan käytös tekee hänestä turvallisuusriskin Suomelle. Myös Suojelupoliisi oli huolissaan Kanervan tekstittelystä nuorille naisille, muttei pitänyt häntä turvallisuusriskinä. Sekä Kanerva että Tukiainen kertoivat saaneensa tekstiviestijupakan seurauksena tappouhkauksia.


title: Kanervan–Tukiaisen tekstiviestikohu

text: 17. maaliskuuta 2008 kokoomuksen kansanedustaja Tuija Nurmi vaati Kanervan eroa. 28. maaliskuuta SDP:n puheenjohtaja Eero Heinäluoma vaati Yle TV1:n Lauantaiseurassa kokoomukselta selkeää kannanottoa siihen, tukeeko se ulkoministeriä vai ei. Hän sanoi tapauksen alkaneen vaikuttaa Suomen uskottavuuteen ulkoasiain hallinnan osalta.


title: Kanervan–Tukiaisen tekstiviestikohu

text: Tekstiviestikohun takia Kanervasta tehtiin oikeuskanslerille kantelu, jossa pyydettiin selvittämään, oliko Kanerva rikkonut virkamieslain 14. pykälää, jonka mukaan virkamiehen on käyttäydyttävä asemansa ja tehtäviensä edellyttämällä tavalla. Kantelussa mainitut virheet olivat virka-aseman ja työpuhelimen väärinkäyttö, suurelle yleisölle valehteleminen sekä seksuaalinen ja kotirauhan häirintä. 25. maaliskuuta mennessä Kanervasta oli tehty jo yhdeksän kantelua, joissa vaadittiin oikeuskansleria ja eduskunnan oikeusasiamiestä ottamaan kantaa Kanervan toimiin ministerinä.


title: Kanervan–Tukiaisen tekstiviestikohu

text: 31. maaliskuuta oikeuskansleri Jaakko Jonkka antoi asiasta päätöksensä, jonka mukaan mitään lakia ei ollut rikottu eivätkä kantelut aiheuttaneet toimia. Hän kertoi, ettei tällaisten asioiden arviointi kuulu hänen toimialaansa, vaan siitä vastaavat lähinnä ne poliittisen päätöksenteon toimielimet, jotka ovat olleet päättämässä hallituksen kokoonpanosta, ja perustuslain mukaan ministerit ovat virkatoimistaan vastuunalaisia eduskunnalle. Hän kuitenkin muistutti, että ministerin rehellisyyden arvioimisessa kysymys ei ole yksittäisten henkilöiden tai tahojen tekemästä arvioinnista, vaan myös yleisestä näkemyksestä.


title: Kanervan–Tukiaisen tekstiviestikohu

text: Hymy-lehti ilmoitti 27. maaliskuuta julkaisevansa viestejä, minkä seurauksena Tukiainen jätti käräjäoikeudelle turvaamistoimihakemuksen, jossa vaati oikeutta estämään viestien julkaisemisen. Suomen Kuvalehden tiedon mukaan julkaisukieltoa haettiin myös sillä perusteella, että Kanervakin vastusti viestien julkaisemista. Käräjäoikeus hylkäsi vaatimuksen väliaikaisesta turvaamistoimesta. Lehdellä ei siten ollut laillista estettä viestien julkaisemiselle, vaikka Tukiainen palautti viesteistä saamansa palkkion, yritti tuloksettomasti purkaa Hymyn kanssa tekemänsä sopimuksen ja sitoutui maksamaan lehdelle 10 000 euron sopimussakon.


title: Kanervan–Tukiaisen tekstiviestikohu

text: 29. maaliskuuta Tukiainen myönsi viestien sisältävän ”alapään juttuja”, ja Ilta-Sanomat julkaisi yhden viesteistä, jossa Kanerva kysyi Tukiaiselta, haluaisiko tämä "tehdä sitä jossain jännässä paikassa", ja tiedusteli, mikä se paikka voisi olla. Viesti oli lähetetty aamuyöllä 20. helmikuuta. Kanerva väitti viestin sisällön olleen vastaus Tukiaisen tekemään ehdotukseen. Tukiainen kiisti tämän väittäen Kanervan valehtelevan. Kokoomuksen eduskuntaryhmän varapuheenjohtaja Marja Tiura oli aikaisemmin kertonut Kanervan vakuuttaneen puolueensa jäsenille, ettei viesteissä ollut alapään juttuja.


title: Kanervan–Tukiaisen tekstiviestikohu

text: Hymy-lehti julkaisi lisää viestejä 1. huhtikuuta. Viesteissä Kanerva muun muassa kysyi Tukiaiselta oliko tämä pitänyt puutarhansa kunnossa ja sopisiko hänen koskettaa Tukiaista yökerhossa sormilla. Lisäksi Kanerva ilmaisi viesteissään kiinnostusta Tukiaisen Julia-siskoon. Kanerva myös pyysi Tukiaista hoitamaan asian niin ettei siitä tule juttuja lehtiin.


title: Kanervan–Tukiaisen tekstiviestikohu

text: Myös ulkomailla tiedotusvälineet alkoivat kertoa Suomen ulkoministerin tekstiviestittelystä ja Hymy-lehden julkaistua tekstiviestejä kokoomuksen puheenjohtaja Jyrki Katainen antoi 1. huhtikuuta 2008 lausunnon, jonka mukaan Kanerva ei voisi jatkaa ministerinä. Syitä olivat "harkintakyvyn puute yksityiselämässä, hämmennystä aiheuttaneet lausunnot sekä toimintakyvyn heikkeneminen yleisen uskottavuuden romahdettua". Kanerva jäi samana päivänä sairauslomalle. 4. huhtikuuta uutena ulkoministerinä aloitti Euroopan parlamentin jäsen Alexander Stubb.


title: Kanervan–Tukiaisen tekstiviestikohu

text: Kanervan ero uutisoitiin ympäri maailmaa. Suuren huomion se sai Virossa, Ruotsissa ja Norjassa. Kansainvälisten uutistoimistojen välityksellä uutinen levisi ympäri maailman. Reutersin uutista käyttivät verkkolehdet Uudesta-Seelannista Yhdysvaltoihin, missä se pääsi muun muassa CNN:n etusivulle. Kohun kustannuksella pilaili myös Japanin merkittävimpiin televisiokanaviin kuuluva Fuji TV. Myös brittiläinen BBC uutisoi aiheesta. Ruotsalainen Aftonbladet-lehti nimesi Ilkka Kanervan törkyvaariksi.


title: Kanervan–Tukiaisen tekstiviestikohu

text: Mediatutkija Erkki Karvosen mukaan eron syynä oli valehtelu kohun alkuvaiheessa ja pitkään jatkunut kielteinen julkisuus, jolle ei näkynyt loppua.


title: Liisan lista

text:
Liisan lista on Suomen Pörssisäätiön julkaisema lista suomalaisista pörssiyhtiöistä. Se on muodostettu vertailemalla suomalaisten pörssiyhtiöiden erilaisia tunnuslukuja, jotka liittyvät arvostukseen, kannattavuuteen ja kasvuun. Tunnusluvut tulevat Valuatumilta, joka toteuttaa ratkaisuja osakkeiden analyysiin. Tunnusluvut perustuvat analyytikoiden konsensusennusteisiin ja puolueettomien freelance-analyytikoiden ennusteisiin. Listoilla esitellään yli sadan suomalaisen pörssiyhtiön arvostuslukuja, kasvu- ja kannattavuusnäkymiä. Paremmuusjärjestys syntyy yhtiöiden tunnusluvuista, joita on painotettu eri tavoin. Liisan lista antaa hyvää
aineistoa sijoituspäätösten tekoon, mutta se ei anna suoria vastauksia siitä, mihin kulloinkin kannattaa sijoittaa. Liisan lista korvasi suositun Sepon listan sen jälkeen, kun Seppo Saario lopetti listan toimittamisen.


title: Liisan lista

text: Kansanedustaja Liisa Jaakonsaari laati 1990-luvun puolivälissä SDP:n käyttöön Liisan listana tunnetun paperin eli listan kymmenestä sosiaalietuudesta, joita SDP halusi leikata vuoden 1995 eduskuntavaalien jälkeen.


title: Tinetto

text: Tinetto on pieni saari tai oikeastaan luoto Italian rannikolla Ligurianmeressä. Se muodostaa Unescon maailmanperintökohteen yhdessä kahden muun saaren Tinon ja Palmarian sekä Cinque Terren alueen ja Portoveneren kaupungin kanssa.


title: Tinetto

text: Tinetto sijaitsee hieman Tinon eteläpuolella. Tinettolla ei ole käytännössä kasvillisuutta ollenkaan, mutta saarella on jäänteitä ihmisen toiminnasta.


title: Tinetto

text: Saaren länsiosassa on pieni kappeli 500-luvulta ja itäpäässä on apsiksen jäänteet, jonka paikalla oli aiemmin merkittävämpi kirkkorakennus. Saarella sijaitsi luostari, jonka saraseenit tuhosivat 1000-luvulla.


title: Robert Chesteriläinen

text: Robert Chesteriläinen (; elänyt 1100-luvulla) oli englantilainen matemaatikko, tähtitieteilijä, kemisti ja arabisti, joka käänsi ensimmäisen tunnetun latinankielisen käännöksen Koraanista. Hänet tunnetaan myös tekemästään käännösvirheestä, jonka seurauksena nykyään matematiikassa käytetään eräälle trigonometriselle funktiolle nimitystä "sini". Jotkin lähteet yhdistävät Robert Kettonilaisen Robert Chesteriläiseen, mutta kyseessä voivat olla myös eri henkilöt.


title: Robert Chesteriläinen

text: Chesteriläinen syntyi 1100-luvun alkuvuosina. Kuten tuohon aikaan oli yleistä oppineiden keskuudessa, Chesteriläisellä oli useita erilaisia nimiä. Häntä kutsuttiin seuraavilla nimillä: Robert Retinensis, Robertus Ketenensis, de Ketene, Ostiensis, Astensis, Anglicus, Cataneus, Robert Cestrensis, de Retines ja the Englishman (). Chester-nimi viittaa ilmeisesti hänen opiskelupaikkaansa. Alun perin hänen uskotaan olleen kotoisin Kettonin kylästä, Keski-Englannin Rutlandista. Hänen varhaisesta elämästä ei tiedetä juuri mitään.


title: Robert Chesteriläinen

text: Vuonna 1136 hän ja Plato Tibertinus matkustivat Barcelonaan ja vuonna 1141 hän asui Ebro-joen tuntumassa opiskellen alkemiaa ja astrologiaa hänen läheisen ystävän kroatialaisen filosofin Hermann Dalmatianilaisen kanssa. Chesteriläinen työskenteli myös Pampelonan arkkidiakonina vuonna 1143. Kotimaahansa hän palasi ainakin kahdesti; ensimmäisen kerran vuonna 1147 ja toisen kerran vuonna 1150.


title: Robert Chesteriläinen

text: Clunyn apotti Petrus Venerabilis vakuutti Chesteriläisen ja Dalmatianilaisen vuonna 1141 opiskelemaan islamin uskoa ja lakia sekä rohkaisi heitä kääntämään Islamin pyhän kirjan Koraanin latinaksi. Pietarin intressinä oli kerätä nuorukaisten työnhedelmät ja käyttää sitä apuvälineenä osoittaakseen muslimien olevan pakanallisia. Käännöstyö poikkeutti Chesteriläisen hänen matemaattisista ja astrologisista tutkimuksistaan, mutta sai työn valmiiksi vuonna 1143. Chesteriläinen sai toisen suuren käännöstyön valmiiksi 11. helmikuuta vuonna 1144, nimittäin Jabir bin Hayyanin "Kitab al-Kimyan", joka on ensimmäinen latinankielinen käännös arabialaisesta alkemiallisesta työstä Länsi-Euroopassa. Chesteriläinen esitteli myös algebran länsieurooppalaisille oppineille kääntämällä al-Khwarizmin "al-Jabr wa'l-Muqabalah" -teoksen. Chesteriläisen käännöksen pohjalta matematiikkaan tuli termeinä "algoritmi" ja "sini". Jälkimmäinen sana syntyi virheellisen käännöksen kautta. Sanan pohjana on sanskritinkielinen ympyrän jännettä tarkoittava sana "jiva". Keskiajalla oli erittäin yleistä, että intialaisia tekstejä käännettiin arabiaksi, ja koska "jivalle" ei löytynyt arabian kielestä sopivaa vastinetta, lanattiin sana suoraan arabiaan muodssa "jiba". Koska arabiaa kirjoitettaessa merkitään vain konsonantit, niin Chesteriläinen tulkitsi sanan olevan "jaib", jolla voidaan tarkoittaa merenlahtea. Chesteriläinen käänsi siis "jiban" latinan merenlahtea tarkoittavalle sanalle eli "sinus". Tämä on pohja nykyisin käytössä olevalle "sini"-funtion nimelle.


title: Robert Chesteriläinen

text: Robert Chesteriläisen kuolinpäivää ei tiedetä.


title: Arvi Jovero

text: Arvi Oras Jovero (sukunimi vuoteen 1935 Johansson; 25. maaliskuuta 1909 Pori – 8. huhtikuuta 1948 Lappeenranta) oli puuseppä, luennoitsija ja SDP:n kansanedustaja 1930-luvulla.


title: Arvi Jovero

text: Joveron vanhemmat olivat työmies Johan Gustaf Johansson ja Hilda Emilia Bonett. Hän kävi kansa- ja ammattikoulun sekä vuonna 1932 Työväen Akatemian. Jovero työskenteli puuseppänä Porissa. Vuosina 1935-1937 hän oli Sosialidemokraattisen työläisnuorisoliiton järjestäjänä ja vuodesta 1937 hän toimi Kulutusosuuskuntien keskusliiton matkapuhujana Helsingissä.


title: Arvi Jovero

text: Jovero oli SDP:n kansanedustajana 1936-1937 edustaen Turun läänin pohjoista vaalipiiriä. Hän erosi edustajantoimesta kesken kauden 10. syyskuuta 1937 saatuaan vapautuksen toisen toimen hoitamista varten. Joveron seuraajaksi eduskuntaan tuli SDP:n Jussi Malmivuori.


title: Arvi Jovero

text: Jovero oli presidentin valitsijamies vuosien 1937, 1940 ja 1943 presidentinvaaleissa ja hän kuului jäsenenä Sosialidemokraattisen työläisnuorisoliiton liittotoimikuntaan.


title: Arvi Jovero

text: Jovero oli naimisissa vuodesta 1937 Sylvia Kaarin Kärjen kanssa.


title: Lauri Sariola

text: Lauri Arthur (Artturi) Sariola (sukunimi aikaisemmin Sarlin; 3. elokuuta 1887 Humppila – 7. helmikuuta 1940 Somero) oli maanviljelijä, toimittaja ja toimitusjohtaja joka toimi Maalaisliiton kansanedustajana 1930-luvulla.


title: Lauri Sariola

text: Sariolan vanhemmat olivat maanviljelijä Kalle Kustaa Sarlin ja Karoliina Knuuttila. Hän kävi kansakoulun ja suoritti 1908 kansanopiston sekä 1910 maamieskoulun. Sariola toimi maanviljelijänä Pusulassa 1910–1917 ja Somerolla 1917–1940. Somerolla hän oli myös Somero-lehden vastaavana toimittajana 1925–1940 ja Someron paloapuyhdistyksen toimitusjohtajana vuodesta 1929.


title: Lauri Sariola

text: Sariola oli Maalaisliiton kansanedustajana vuosina 1929–1930 ja 1933–1939 edustaen Hämeen läänin eteläistä vaalipiiriä. Hän oli presidentin valitsijamies vuoden 1931 presidentinvaaleissa ja oli jäsenenä Someron kunnanvaltuustossa sekä toimi Someron kunnallislautakunnan esimiehenä.


title: Lauri Sariola

text: Sariola oli naimisissa vuodesta 1911 Nella Elviira Kiltin kanssa.


title: Espoon Kristillinen Koulu

text: Espoon kristillinen koulu (EKK) on Espoon Kerassa sijaitseva koulu, jossa opiskelee noin 200 oppilasta. Espoon kristillinen koulu sai 27. maaliskuuta 2008 valtioneuvoston myöntämän pysyvän opetuksenjärjestämisluvan.


title: Espoon Kristillinen Koulu

text:
Espoon kristillinen koulu aloitti toimintansa vuonna 1999. Vuonna 2000 koulu toimi Pohjois-Tapiolassa. Vuonna 2001 koulu sai isommat tilat Haukilahden ostoskeskuksesta, vanhan pankin tiloista. Tilat kävivät pieniksi kasvavalle koululle ja koulu sai lisätilaa läheisistä rakennuksista. Vuoden 2009 lopussa Espoon kristillinen koulu muutti Espoon Matinkylään entisen säästöpankkiopiston tiloihin, jotka purettiin 2012 tulevan asuntoalueen tieltä.
Tällä hetkellä Espoon kristillinen koulu toimii Kehä II pohjoispäässä Keran juna-aseman läheisyydessä, osoitteessa Karapellontie 11.


title: Espoon Kristillinen Koulu

text: Espoon kristillinen koulu noudattaa esi- ja perusopetuksen opetussuunnitelmia, jotka ovat valtakunnallisten opetussunnitelman perusteiden mukaisia. Tuntijako on asetuksen mukainen. Opetussuunnitelmassa huomioidaan koulun omat painotukset sekä paikallisen toimintaympäristön ja lähialueiden mahdollisuudet ja erityispiirteet.


title: Espoon Kristillinen Koulu

text: Espoon kristillisessä koulussa toimii yläkoululaisten ISS-tiede- ja tekniikkatiimi, joka toteutetaan kalifornialaisen Valley Christian Schoolin kumppanuushankkeena. Kansainvälisen projektissa perehdytään luonnontieteellisen tutkimuksen tekoon ja tietokoneohjelmointiin. Espoon kristillisen koulun ISS-hanke keräsi runsaasti huomiota, kun oppilaiden rakentama ensimmäinen tutkimuskapseli, sisällään sieni-itiöt ja niiden kasvattamiseen suunniteltu kasvatusalusta laukaistiin kansainväliselle ISS-avaruusasemalle 13.7.2014 Antares-raketilla. Euroopan ensimmäinen koululaisten avaruussienitutkimus tuli kouluun takaisin 7.11.2014, jälleen mediahuomion säestämänä. Ensimmäinen ISS-vuosi oli hyvin positiivinen tuloksiltaan, vaikka avaruussieni ei lähtenytkään kasvamaan. Raketin lähtö oli viivästynyt kaksi kuukautta alkuperäisestä ja todennäköisesti kasvualusta ja vesisäiliö kuivuivat sinä aikana.


title: Espoon Kristillinen Koulu

text: ISS-tiimin positiiviset oppimistulokset ja oppilaiden sekä mentoreiden suuri innostus antoivat sysäyksen Erasmus+ KA2 -hankkeeseen. Syyskuun alussa 2014 alkanut CIMO:n rahoittama kolmivuotinen projekti on kahden yliopiston ja kolmen koulun yhteinen. Mukana olevat maat ovat Norja, Romania ja Suomi. Tavoittena on etsiä ja vakiinnuttaa uusia luonnontieteiden oppimismalleja sekä rakentaa kumppaneiden välisiä yhteistyökuvioita, jotka hyödyttävät kaikkia osapuolia. Espoon kristillisen koulun läheisin kumppani tässä EU-hankkeessa on Helsingin yliopiston Elintarvike- ja ympäristötieteiden laitos, joka antaa oppilaiden tutkimuksille tarvittavan tieteellisen tuen.


title: Borenius

text:
Borenius on suomalainen suku jonka jäsenet ovat vaikuttaneet musiikin ja lain aloilla. Suvun kantaisä "Henrik Matinpoika" oli lähtöisin Turun läänin Kiskon pitäjästä. Hän muutti 1670-luvulla Turkuun ja sai porvarisoikeudet. Turussa hän asui Ison-Lähteenkorvan talossa. Henrikin poika Erik
vihittiin papiksi, ja oppineiston tapaan omaksui uuden nimen "Ericus Borenius". Nimi "Borenius" syntyy lähteen hepreankielisestä muodosta "bor", johon liittyi pappissuvuille tyypillinen latinankielinen pääte.


title: Ariarathes VII Filometor

text: Ariarathes VII Filometor () oli Kappadokian kuningas vuodesta 116 eaa. tai 111 eaa. vuoteen 101 eaa. Hänen isänsä oli Ariarathes VI Epifanes ja hänen äitinsä oli Pontoksen kuninkaan Mithridates VI:n sisko Laodike. Ariarathes VI:n kuoleman jälkeen Laodike hallitsi Kappadokiaa poikansa ollessa alaikäinen. Laodike meni naimisiin Bithynian kuninkaan Nikomedes III:n kanssa, jonka jälkeen Mithradites ajoi Nikomedeen ja Laodiken maasta. Ariarathes hallitsi tämän jälkeen yksin. Ariarathes vastusti isänsä murhannutta Gordiosta, minkä jälkeen Mithridates antoi murhata hänet ja asetti oman poikansa Ariarathes IX:n valtaistuimelle.


title: Jean Nouvel

text: Jean Nouvel (s. 12. elokuuta 1945 Fumel, Lot-et-Garonne) on ranskalainen arkkitehti. Hän on saanut lukuisia kansainvälisesti merkittäviä palkintoja, joiden joukossa ovat Wolfin palkinto (2005) ja Pritzker-palkinto (2008). Nouvel on Ordre des Arts et des Lettres'n komentaja. Nouvelin töiden joukossa ovat pilvenpiirtäjä Torre Agbar (Barcelona), Institut du Monde Arabe (Pariisi) ja Louvre Abu Dhabi (Abu Dhabi).


title: Philip Hannan

text: Philip Matthew Hannan (20. toukokuuta 1913 – 29. syyskuuta 2011 New Orleans, Louisiana) oli yhdysvaltalainen kirkonmies, joka toimi New Orleansin hiippakunnan katolisena arkkipiispana vuosina 1965–1988. Hän sai pappisvihkimyksensä 8. joulukuuta 1939.


title: Philip Hannan

text: Washington DC:ssä syntyneellä Hannanilla oli irlantilainen isä. Hän sai Pacem in Terris -palkinnon 1996. Hannan kuoli syyskuussa 2011 neworleansilaisessa saattokodissa.


title: Alfred Clifton Hughes

text: Alfred Clifton Hughes (s. 2. joulukuuta 1932 Boston) on yhdysvaltalainen roomalaiskatolinen arkkipiispa. Hänet vihittiin papiksi Bostonin arkkihiippakuntaan 15. joulukuuta 1957 ja nimitettiin sen vihkipiispaksi sekä Maximiana in Byzacenan titulaaripiispaksi 21. heinäkuuta 1981. Piispaksi vihkiminen seurasi 14. syyskuuta. Pääkonsekraattorina toimi Humberto Sousa Medeiros, jota avustivat Thomas Vose Daily ja John Michael D'Arcy.


title: Alfred Clifton Hughes

text: 7. syyskuuta 1993 Hughes nimitettiin Baton Rougen piispaksi, ja hänet asetettiin tähän virkaan 4. marraskuuta. Hänet nimitettiin 16. helmikuuta 2001 New Orleansin koadjuuttoriarkkipiispaksi, ja 3. tammikuuta 2002 hänestä tuli sen arkkipiispa. Hän jäi eläkkeelle 12. kesäkuuta 2009.


title: Alfred Clifton Hughes

text: Hughes opiskeli St. John's Seminaryssa ja täydensi opintojaan Rooman Paavillisessa gregoriaanisessa yliopistossa.


title: Sean Patrick O’Malley

text: Sean Patrick O’Malley OFM Cap (s. 29. kesäkuuta 1944) on yhdysvaltalainen kirkonmies. Hän on toiminut Bostonin katolisena arkkipiispana vuodesta 2003 ja sai nimityksen kardinaaliksi 24. maaliskuuta 2006.


title: Sean Patrick O’Malley

text: O’Malley sai pappisvihkimyksensä 29. elokuuta 1970.


title: Psyclon Nine

text: Psyclon Nine on vuonna 2000 perustettu yhdysvaltalainen yhtye San Franciscon Bay Area -seudulta. He soittavat pääasiallisesti aggrotech-musiikkia, johon sekoittuvat industrial- ja perinteinen black metal -musiikki. 2011-2012 Yhtye aloitti keikkaillun ja alkoi työstää uutta albumia.


title: Psyclon Nine

text:
Huhujen mukaan, yhtyeen laulaja Nero Bellum on huijannut yhtyeen kannattajilta rahaa vuonna 2010, laittamalla Psyclon Nine -teemaisia paitoja & muita esineitä myyntiin. Yli 40 kannattajan kerrotaan ostaneen tavaroita, mutta ovat sittemmin jääneet ilman niitä. Muut bändin jäsenet kielsivät syytteet huijauksista, laulaja itse ei ottanut kantaa asiaan.
Elokuussa 2010, Bellum poisti muut yhtyeen jäsenet mm. yhtyeen MySpace sivustolta, joka teki hänestä ainoan kauppatavaroista vastuussa olevan henkilön.


title: Psyclon Nine

text: Lokakuussa 2010, Bellum lisäsi blogiinsa kirjoituksen, jossa hän paljastaa huijauksen ja kertoo tämän tapahtuneen huume-addiktion vuoksi. Kirjoitus kertoo myös, että yhtye olisi lopullisesti hajalla, eikä uutta sisältöä olisi näin ollen luvassa.


title: John Favalora

text: John Clement Favalora (s. 5. joulukuuta 1935) on yhdysvaltalainen kirkonmies. Hän toimi Miamin katolisena arkkipiispana vuodesta 1994, kunnes erosi tehtävistään 2010.


title: John Favalora

text: Favalora syntyi New Orleansissa, Louisianassa, ja sai pappisvihkimyksensä 20. joulukuuta 1961.


title: Keravan keskuskoulu

text: Keravan keskuskoulu on Keravalla Keskustan kaupunginosassa sijaitseva peruskoulu. Se valmistui vuonna 1939, mutta sitä ei otettu heti opetuskäyttöön, koska talvisodan vuoksi koulu otettiin sotasairaalaksi. Varsinainen koulutyö alkoi koulussa syksyllä 1940. Koulun tontilla oli vanha rakennus Sirénin huvila, joka oli pitkään opettajien asuntona.


title: Keravan keskuskoulu

text: Keskuskoulu on ollut monien kokeilujen oppilaitos ja jo syksyllä 1967 aloitettiin niin sanottu musiikkiluokkaopetus, joka tosin lopetettiin vuonna 1972 eriarvoistavana. Uudelleen musiikkiluokkatoiminta alkoi vuonna 1980, mutta se lopetettiin uudelleen vuonna 2017 syyslukukaudella.


title: Keravan keskuskoulu

text: Keskuskoulun oppilaat siirtyvät lukuvuodeksi 2017-2018 Kurkelan kouluun Keskuskoulun sisätilaongelmien vuoksi.


title: Francisco Chimoio

text: Francisco Chimoio (s. 6. joulukuuta 1947) on mosambikilainen roomalaiskatolinen arkkipiispa. Hänet vihittiin kapusiinien papiksi 9. joulukuuta 1979 ja nimitettiin Pemban hiippakunnan johtoon 5. joulukuuta 2000. Piispaksi vihkiminen seurasi 25. helmikuuta 2001. Pääkonsekraattorina toimi Jaime Pedro Gonçalves, jota avustivat Tomé Makhweliha ja Bernardo Filipe Governo.


title: Francisco Chimoio

text: 22. helmikuuta 2003 Chimoio sai nimityksen Maputon arkkipiispaksi.


title: Francisco Chimoio

text: Chimoio on julistanut vähintään kahden Euroopan valtion valmistavan HIVillä saastutettuja kondomeja, joiden tarkoituksena on raunioittaa Afrikka.


title: Javier Margas

text: Javier Luciano Margas (s. 10. toukokuuta 1969) on chileläinen jalkapalloilija. Hän pelasi osana Chilen jalkapallomaajoukkuetta muun muassa maailmanmestaruuskilpailuissa 1998.


title: Javier Margas

text: Margas on pelannut ammattilaistasolla muiden muassa West Ham United FC:ssä, Club Deportivo Universidad Católicassa ja Club Social y Deportivo Colo-Colossa.


title: Henri Kuitunen

text: Henri William Kuitunen (s. 2. huhtikuuta 1958 Helsinki) on Steveco Oy:n toimitusjohtaja ja entinen VR-konsernin pääjohtaja.


title: Henri Kuitunen

text: Kuitunen on valmistunut oikeustieteen kandidaatiksi Helsingin yliopistosta 1982. Hän meni samana vuonna VR-konserniin kuuluneen Pohjolan Liikenteen palvelukseen lakimieheksi ja henkilöstöpäälliköksi. Hän nousi hallintojohtajaksi, ja 1988 hänestä tuli Valtionrautateiden tavaraliikennejohtaja sekä myöhemmin VR-osakeyhtiön toimitusjohtaja ja 1997 pääjohtaja.


title: Henri Kuitunen

text: Lokakuussa 2008 Kuitunen ilmoitti eroavansa tehtävästään VR-osakeyhtiön pääjohtajana. Hän jatkoi kuitenkin virassaan huhtikuuhun 2009 asti.


title: Henri Kuitunen

text: Vuosina 2010–2011 Kuitunen toimi Caprus Oy:n toimitusjohtajana. 15.1.2012 hän aloitti Steveco Oy:n toimitusjohtajana.


title: Henri Kuitunen

text: Henri Kuitusen isä oikeustieteen kandidaatti Mauri Kuitunen oli Autorekisterikeskuksen johtaja.


title: Bellovakit

text: Bellovakit () olivat yksi Gallian luoteisosiin asettuneiden belgien voimakkaimmista ja suurilukuisimmista heimoista. Sissisotaan erikoistuneet bellovakit olivat Gallian valloittaneelle Caesarille vaikea vastus. Bellovakeilla oli kaksi tärkeää asutuskeskusta, joita roomalaiset kutsuivat nimillä Bratuspantium ja Caesaromagus. Beauvais’n kaupunki Ranskassa on saanut nimensä bellovakien mukaan.


title: KYLIEX2008

text: KYLIEX2008 on Kylie Minoguen kiertue, joka markkinoi hänen "X"-albumiaan. Kiertue alkoi Pariisista 6. toukokuuta 2008.


title: KYLIEX2008

text: Alkujaan kiertueen piti olla vain Euroopan kiertue, mutta huhut kiersivät jatkosuunnitelmista kansainvälisessä lehdistössä. Euroopan osuuden päätyttyä Kylie Minogue ilmoitti, että kiertue jatkaa Etelä-Amerikkaan, Aasiaan ja Australiaan. Kiertue jatkui vielä lisäpäivillä vuonna 2009 Kylie Minoguen esiinnyttyä erinäisissä festivaaleissa ja musiikkitapahtumissa.


title: KYLIEX2008

text: Kiertueella Minogue kävi konsertoimassa ensimmäistä kertaa myös Suomessa, Hartwall Areenalla 13. kesäkuuta 2008.


title: Bernard Mohlalisi

text: Bernard Mohlalisi OMI (s. 16. maaliskuuta 1933) on lesotholainen roomalaiskatolinen arkkipiispa. Hänet vihittiin papiksi 14. heinäkuuta 1963 ja nimitettiin Maserun arkkipiispaksi 11. kesäkuuta 1990. Piispaksi vihkiminen seurasi 7. lokakuuta. Pääkonsekraattorina toimi Ambrose Battista De Paoli, jota avustivat Paul Khoarai ja Hubert Bucher.


title: Bernard Mohlalisi

text: Mohlalisi jäi eläkkeelle 30. kesäkuuta 2009.


title: Gabriel Zubeir Wako

text: Gabriel Zubeir Wako (s. 27. helmikuuta 1941) on katolisen kirkon sudanilainen pappi. Hän on toiminut Khartumin hiippakunnan arkkipiispana Agostino Baronin seuraajana vuodesta 1981. Hän sai pappisvihkimyksensä 21. heinäkuuta 1963.


title: Gabriel Zubeir Wako

text: Wako sai nimityksen kardinaaliksi 21. lokakuuta 2003 ja oli mukana osallistumassa uuden paavin valintaan vuonna 2005.


title: Evariste Ngoyagoye

text: Evariste Ngoyagoye (s. 3. tammikuuta 1942) on burundilainen kirkonmies, joka on toiminut Bujumburan arkkihiippakunnan katolisena arkkipiispana vuodesta 2006. Sitä ennen hän oli ollut Bujumburan hiippakunnan johdossa – pelkkänä piispana – vuodesta 1997.


title: Evariste Ngoyagoye

text: Ngoyagoye sai pappisvihkimyksensä 6. tammikuuta 1966 ja toimi ennen Bujumburan hiippakuntaan siirtymistään Bubanzan piispana vuodesta 1980.


title: Klo 15:10 lähtö Yumaan

text: Klo 15:10 lähtö Yumaan ("3:10 to Yuma") on vuonna 2007 valmistunut James Mangoldin ohjaama lännenelokuva. Kyseessä on vuonna 1957 valmistuneen lännenelokuvan "Armoton ase" uudelleenfilmatisointi.


title: Klo 15:10 lähtö Yumaan

text: Dan Evans on toisen jalkansa menettänyt Yhdysvaltain sisällissodan veteraani, joka asuu perheensä kanssa kuivuudesta kärsivällä tilalla. Hän on vaarassa menettää tilansa rahaongelmien vuoksi. Evans todistaa väkivaltaista vankkurien ryöstöä kahden poikansa kanssa.


title: Klo 15:10 lähtö Yumaan

text: Myöhemmin Ben Wade, rosvojoukon johtaja, jää kiinni. Evans tarjoutuu 200 dollarin palkkiosta mukaan viemään Wadea Contentionin kaupunkiin ja parin päivän päästä kello 15:10 Yumaan lähtevään junaan. Waden rosvojoukkio pyrkii vapauttamaan tämän ennen junaan joutumista. Lopussa Waden ainoa saattaja on Evans, joka jatkaa yksin ylivoimaista vastustajaa vastaan. Ben Wade pitää Dan Evansia ensin hölmönä sankarina, mutta kunnioittaa Evansin moraalia ja päämäärätietoisuutta. Myöhemmin Evans kertoo, ettei ole ikinä ollut sankari, ja ettei hän sisällissodassakaan joutunut oikeaan taisteluun. Hän toimii olosuhteiden pakon edessä.


title: Klo 15:10 lähtö Yumaan

text: Wade samaistuu Evansiin ja auttaa tätä tehtävässä saada Wade junaan. Yhdessä he kulkevat rautatieasemalle asti. Perillä Wade kertoo Evansille, että hän on joutunut Yuman vankilaan jo kahdesti - ja paennut kahdesti. Lopulta Wade saadaan junaan sisälle asti, mutta hänen rosvojoukkonsa surmaa Evansin. Wade, joka kunnioitti ja oli myös kiintynyt Evansiin, päättää, ettei anna Evansin uhrausten valua hukkaan. Hän tappaa toverinsa ja nousee oma-aloitteisesti junaan.


title: Klo 15:10 lähtö Yumaan

text: Junan lähtiessä liikkeelle Wade kuitenkin vislaa hevoselle, joka lähtee juoksemaan junan perään.


title: Klo 15:10 lähtö Yumaan

text: "Klo 15:10 lähtö Yumaan" on uudelleenfilmatisointi vuoden 1957 , joka taas pohjautui Elmore Leonardin novelliin Three-Ten to Yuma. Elokuva kuvattiin New Mexicossa.


title: Klo 15:10 lähtö Yumaan

text: Elokuva sai yleisesti varsin myönteisen vastaanoton. Arvosteluaggrekaattisivulla Rotten Tomatoes se sai 82 prosenttisesti myönteisen arvion 182 arvosteluun perustuen.


title: Klo 15:10 lähtö Yumaan

text: ja Metacritic-sivustolla 76/100 37 arvostelun perusteella.


title: Raitio (lehti)

text: Raitio on joukkoliikenneharrastajien tieteellinen ja sitoutumaton aikakausjulkaisu, joka ilmestyy neljästi vuodessa. Lehteä julkaisee Suomen Raitiotieseura ry ja se keskittyy kertomaan kotimaisista ja rajoitetusti myös ulkomaisista raitioteistä ja -vaunuista. Lehti on myös julkaisijayhdistyksen jäsenlehti. Vuodesta 1972 vuoteen 1977 SRS:n artikkelit julkaistiin Resiina-lehdessä. Ensimmäinen numero ilmestyi vuonna 1977. Lehden sisältö tuotetaan harrastajavoimin. Lehden päätoimittajana on 1. lokakuuta 2011 alkaen Daniel Federley.


title: Raitio (lehti)

text: Raitio oli 1980-luvulla nitojalla nidottu nivaska kaksipuolisia, mustavalkoisia A4-monisteita. Nykyään lehti painetaan nelivärisenä kirjapainotekniikalla ja taiton hoitaa ammattilainen, minkä seurauksena lehden ulkoasu on muuttunut huomattavasti.


title: Miguel Obando y Bravo

text: Miguel Obando y Bravo S.D.B. (2. helmikuuta 1926 – 3. kesäkuuta 2018) oli nicaragualainen pappi, joka toimi Managuan hiippakunnan katolisena arkkipiispana vuosina 1970–2005. Hän sai nimityksen kardinaaliksi 25. toukokuuta 1985 ja osallistui uuden paavin valintaan vuoden 2005 konklaavissa.


title: Miguel Obando y Bravo

text: Obando y Bravo vihittiin papiksi 10. elokuuta 1958.


title: Miguel Obando y Bravo

text: Vaikka Obando y Bravon elämäntyö on uskonnon alalla, hän on osallistunut myös politiikkaan. Alun perin osoittamastaan tuesta huolimatta hänestä tuli 1980-luvun alussa äänekäs sandinistihallinnon vastustaja.


title: Daniel Edward Pilarczyk

text: Daniel Edward Pilarczyk (s. 12. elokuuta 1934) on yhdysvaltalainen pappi, joka on toiminut Cincinnatin hiippakunnan katolisena arkkipiispana vuodesta 1982. Häntä edelsi Joseph Louis Bernardin.


title: Daniel Edward Pilarczyk

text: Pilarczyk syntyi Daytonissa ja sai pappisvihkimyksensä 20. joulukuuta 1959.


title: Metro Radio Arena

text: Metro Radio Arena on areena Newcastlessa, Englannissa. Aareenalla järjestetään konsertteja ja muita tapahtumia, kuten jääkiekko- ja koripallo-otteluita. Areena käyttävät Newcastle Eagles ja Newcastle Vipers. Areenalle mahtuu konserteissa noin 11 000 katsojaa.


title: Robert Curl

text: Robert Floyd Curl, Jr. (s. 23. elokuuta 1933 Alice, Texas) on yhdysvaltalainen kemisti ja Ricen yliopiston kemian emeritusprofessori. Hän sai Nobelin kemianpalkinnon vuonna 1996 fullereenin löytämisestä. Curl jakoi palkinnon Harold Kroton ja Richard Smalleyn kanssa.


title: Robert Curl

text: Curl suoritti alemman korkeakoulututkinnon kemiassa Ricen yliopistossa ja hän valmistui vuonna 1954. Filosofian tohtorin arvon hän sai vuonna 1957 Kalifornian yliopistosta Berkeleystä. Fullereenin löytämisen jälkeen Curl on tutkinut muun muassa fysikaalista kemiaa ja kehittänyt DNA:n sekvensointilaitteistoja.


title: Milan Kučera

text: Milan Kučera (s. 18. kesäkuuta 1974) on tšekkiläinen entinen yhdistetyn hiihtäjä, joka kilpaili maailmancup-tasolla vuosina 1992-2002.


title: Milan Kučera

text: Kucera debytoi maailmancup-tasolla vuonna 1992 ja saavutti heti ensimmäisessä maailmancup-kisassaan Breiterwangissa 11. tammikuuta 1992 kolmannen sijoituksen normaalikilpailussa. Uransa ensimmäisen ja ainoan voittonsa hän saavutti 18. tammikuuta 1998 Chaux-Neuven normaalikilpailussa, kaikkiaan hän ylsi urallaan maailmancupissa kolme kertaa palkintokorokkeelle. Kokonaiskilpailussa hänen paras sijoituksensa on kauden 1997-1998 yhdestoista sija.


title: Milan Kučera

text: Arvokilpailuissa Kuceran parhaat sijoitukset ovat normaalikilpailun neljäs sija Thunder Bayn MM-kisoissa 1995 ja kymmenes tila Ramsaun MM-kilpailuissa 1999. Kilpailu-uransa Kucera päätti Salt Lake Cityn olympiakisoihin 2002.


title: Bentsofenoni

text: Bentsofenoni on aromaattinen yhdiste, jonka molekyylikaava on (CH)CO. Se tunnetaan myös nimillä "difenyyliketoni" ja "bentsoyylibentseeni".


title: Bentsofenoni

text: Bentsofenonia voidaan valmistaa usealla eri tavalla. Tyypillisimmät tavat ovat difenyylimetaanin hapetus hapella kuparinaftenaattikatalyytin läsnä ollessa tai kromihapolla. Muita tapoja ovat bentseenin ja bentsoyylikloridin välinen Friedel–Crafts-asylointireaktio tai kaliumbentsoaatin kuivatislaus.


title: Bentsofenoni

text: Se estää ultraviolettisäteilyä vahingoittamasta hajusteita ja värejä. Sitä voidaan lisätä myös muovipakkauksiin UV-suodattimeksi. Sitä käytetään myös polymerointireaktioiden fotoinitiaattorina, hajusteissa hajuaineena ja fiksatiivina, värien, lääkkeiden, maatalouskemikaalien synteesiin ja synteesissä tarvittavien molekyylien, kuten bentsofenonihydratsonin, valmistamiseen.


title: Hetku

text: Hetku on Suomen Linja-autohistoriallisen Seuran jäsenlehti, joka ilmestyy neljästi vuodessa. Lehden sisältönä on kaikkea linja-autoliikenteeseen ja sen historiaan liittyvää. Lehteä on julkaistu vuodesta 1978. Lehden päätoimittajana on Hannu Perttula.


title: Hetku

text: Hetku oli alun perin mustavalkoinen julkaisu, nykyään lehti painatetaan kirjapainotekniikalla, jonka ansiosta lehden ja kuvien laatu on kohonnut. Lehteä tehdään talkootyönä.


title: Joseph Louis Bernardin

text: Joseph Louis Bernardin (2. huhtikuuta 1928 – 14. marraskuuta 1996) oli yhdysvaltalainen pappi. Hän oli katolisen kirkon kardinaalina vuodesta 1983.


title: Joseph Louis Bernardin

text: Bernardin toimi Cincinnatin (1972–1982) ja Chicagon (1982–1996) katolisten hiippakuntien arkkipiispana.


title: Joseph Louis Bernardin

text: Bernardin sai pappisvihkimyksensä 26. huhtikuuta 1952. Hänelle myönnettiin Presidential Medal of Freedom ja vuonna 1985 Pacem in Terris -palkinto. Hänen kuolemansa 68 vuoden iässä aiheutti haimasyöpä.


title: George Beauchamp

text: George Beauchamp [biːtʃəm] (1899–1941) oli yhdysvaltalainen musiikki-instrumenttien keksijä. Hän patentoi sähkökitaran vuonna 1936. Hän oli myös mukana perustamassa Rickenbacker-yhtiötä, joka on yksi vanhimmista sähkökitaranvalmistajista.


title: Wolfgang Linger

text: Wolfgang Linger (s. 4. marraskuuta 1982 Hall in Tirol) on itävaltalainen ohjaskelkkailija ja kaksinkertainen olympiavoittaja.


title: Wolfgang Linger

text: Linger voitti kaksikon olympiakultaa Torinossa 2006 sekä Vancouverissa 2010. Sotšin olympialaisissa 2014 Linger oli toinen.


title: Wolfgang Linger

text: MM-tasolla Linger on voittanut kaksikon maailmanmestaruuden vuonna 2003, 2011 ja 2012. Vuonna 2003 hän voitti sekajoukkuekilpailun pronssia ja 2013 kaksikon pronssia.


title: Wolfgang Linger

text: Linger voitti EM-kultaa kaksikosta vuonna 2010. Vuonna 2008 hän voitti hopeaa ja vuosina 2004 ja 2014 pronssia. Lisäksi hän on voittanut joukkuekilpailussa hopeaa (2008, 2010) ja pronssia (2004).


title: Wolfgang Linger

text: Hänen veljensä Andreas on myös tunnettu ohjaskelkkailija.


title: Buzz! Master Quiz

text: Buzz! Master Quiz on PSP:n ensimmäinen Buzz!-peli.


title: Buzz! Master Quiz

text: Peli sisältää yli 3 000 kysymystä ja monia satoja kuvia, ääninäytteitä ja videoleikkeitä. Yhdellä PSP:llä pystyy pelaamaan parhaimmillaan jopa kuusi pelaajaa ja pelissä on myös laaja yksinpelitila, joka sisältää 15 erilaista haastetta.


title: Buzz! Master Quiz

text: Pelissä on kolme erilaista moninpelitilaa ja kuusi uutta kierrostyyppiä, jotka on nimenomaan suunniteltu PSP:tä varten.


title: Arvid Broms

text: Arvid Broms (ent. Arvi Oskari Autere) (5. kesäkuuta 1910 Helsinki – 10. toukokuuta 1968 Lappajärvi) oli suomalainen taidemaalari, tyylisuunnaltaan symbolisti ja surrealisti.


title: Arvid Broms

text: Arvi Broms opiskeli Helsingin yliopiston piirustussalissa, Pariisissa Académie de la Grande Chaumièressa ja Académie Colarossissa ja Harold Speedin yksityisoppilaana Lontoossa.


title: Sukellustaulukot

text: Sukellustaulukot ovat lääketieteellisin keinoin laadittuja sukellusohjeita. Niihin on merkitty valmiiksi etukäteen lasketut suurimmat sukellusajat syvyyksissä 0–51 metriin sekä vaadittavat turvapysähdykset.


title: Sukellustaulukot

text: Kun ihminen tai yleensä lämminverinen olento hengittää ilmaa paineessa, ilman sisältämä happi palaa hiilidioksidiksi ja typpi imeytyy vereen. Määrätyn rajan jälkeen typpeä imeytyy liikaa: jos silloin paine alenee eli sukeltaja nousee liian nopeasti pintaan, vereen imeytynyt typpi alkaa kuohua muodostaen kuplia, jotka voivat tukkia hiussuonia ja hermosolmukkeita aiheuttaen mm. sisäisiä verenvuotoja sekä halvauskohtauksia.


title: Sukellustaulukot

text: Tätä tilaa kutsutaan sukeltajantaudiksi.


title: Sukellustaulukot

text: Sukeltajantaudin voi estää oikealla menettelytavalla; sukellus suunnitellaan huolellisesti: kun tiedetään suurin haluttu syvyys, se etsitään sukellustaulukosta ja samalla nähdään mikä on suurin sallittu alttiinaoloaika eli aika suurimmassa syvyydessä ennen nousuun lähtöä. Juuri pinnasta lähdettäessä asetetaan sukeltajankellon aikarenkaan merkki - oman tottumuksen mukaan - osoittamaan joko lähtö- tai paluuaikaa. Kun alttiinaoloaika lähestyy täyttymistään, aloitetaan nousu vauhdilla enintään 10 metriä/minuutti. Lisäksi jos sukellus on ollut yli 10 metrin syvyyteen tehdään 3 metrin syvyydessä viiden minuutin turvapysähdys. Syvemmillä sukelluksilla on omat tarkkaan lasketut turvapysähdyksensä.


title: Sukellustaulukot

text: Kohtuullisen hyvä nyrkkisääntö on "Ei yli 50" -sääntö: sen mukaan sukellusaika ja syvyys eivät saa ylittää lukua 50 eli 10 metriä - 40 minuuttia, 15 metriä - 35 minuuttia, j.n.e. Tämä laskutapa matalissa syvyyksissä jopa alittaa sukellustaulukkojen ajat ja on siis kohtuullisen turvallinen.


title: Sukellustaulukot

text: Sukellustaulukoina käytettiin aiemmin Yhdysvaltain laivaston kehittämiä US Navy -taulukoita, mutta ne aiheuttivat välillisesti liikaa ongelmia, koska ne oli kehitetty käyttäen koehenkilöinä huippukuntoisia miehiä. Siksi taulukot uusittiin noin vuonna 1985, ja niitä on tarkastettu pari kertaa sen jälkeen.


title: Sukellustaulukot

text: Sukellustietokoneen suosion kasvaessa taulukot ovat tahtoneet jäädä taka-alalle, joskin on havaittu että sukeltajantaudit ovat lisääntyneet samassa suhteessa.


title: Andreas Linger

text: Andreas Linger (s. 31. toukokuuta 1981 Hall in Tirol) on itävaltalainen ohjaskelkkailija ja kaksinkertainen olympiavoittaja.


title: Andreas Linger

text: Linger voitti kaksikon olympiakultaa Torinossa 2006 sekä Vancouverissa 2010. Sotšin olympialaisissa 2014 Linger oli toinen.


title: Andreas Linger

text: MM-tasolla Linger on voittanut kaksikon maailmanmestaruuden vuonna 2003, 2011 ja 2012. Vuosina 2003 ja 2013 hän oli voittamassa pronssia myös sekajoukkuekilpailussa.


title: Andreas Linger

text: Linger voitti EM-kultaa kaksikosta vuonna 2010. Vuonna 2008 hän voitti hopeaa ja vuosina 2004 ja 2014 pronssia. Lisäksi hän on voittanut joukkuekilpailussa hopeaa (2008, 2010) ja pronssia (2004).


title: Seiji Ogawa

text: Seiji Ogawa (, s. 1934 Japani) on toiminnallisen magneettikuvauksen syntymiseen johtaneesta pioneerityöstään tunnettu tutkija. Hän työskenteli kolmen vuosikymmenen ajan Bell- laboratorioissa New Jerseyssä, Yhdysvalloissa. Ogawa on saanut työstään useita kansainvälisiä huomionosoituksia, muun muassa arvostetun Japani-palkinnon vuonna 2003. 1.4.2008 Seiji Ogawa sai järjestyksessään toisen Olli V. Lounasmaan muistopalkinnon Teknillisessä korkeakoulussa.


Ohjaskelkkailun maailmanmestaruuskilpailut 2003 järjestettiin Siguldassa, Latviassa. Kilpailut olivat järjestyksessään 34. lajin maailmanmestaruuskilpailut.


title: Hannah Montana (täsmennyssivu)

text:
Hannah Montana voi tarkoittaa:
Suomeksi ilmestyneet DVD:tSoundtrack-levyt


title: Hannah Montana (täsmennyssivu)

text: Erikoisalbumit


title: Hannah Montana (täsmennyssivu)

text: Karaokealbumit


title: Rihmakrotti

text: Rihmakrotti eli rihmaeväkrotti ("Caulophryne jordani"), jota tavataan kaikissa valtamerissä 1 510 metrin syvyyteen asti on tyypillinen syvänmeren krottikala pyöreine ruumiineen ja suurine kitoineen. Ominaispiirteisiin kuuluvat myös pitkiksi rihmoiksi venyneet selkä- ja peräevän ruodot. Sukupuolet on helppo erottaa toisistaan. Naaras voi kasvaa 20 cm:n pituiseksi ja koiras 1,6 cm:n pituiseksi. Täysikasvuisilta naarailta puuttuvat vatsaevät ja koiraaltakin ne surkastuvat kun se pureutuu kiinni naaraaseen. Kohdatessaan naaraan koiras pureutuu siihen loppuiäkseen kiinni jolloin sen kaikki elimet sukupuolielimiä lukuun ottamatta surkastuvat ja se saa ravintonsa naaraan verenkierrosta.


title: Rihmakrotti

text: Rihmakrotti on kaikkiruokainen, sille kelpaavat kaikki eläimet jotka vain mahtuvat suuhun.


Savoijin kuninkaallisen suvun asuinrakennukset on Unescon maailmanperintöluettelon kohde, johon kuuluu useita Savoijin kuningashuoneen rakennuttamia rakennuksia Torinossa ja sen ympäristössä Torinon metropolikaupungin alueella.


title: Savoijin kuninkaallisen suvun asuinrakennukset

text: Rakennusten historia alkoi vuonna 1562, jolloin Savoijin kuningashuoneen hallitsija Emmanuel Philibert päätti siirtää edustuspaikkansa Chambérystä Torinoon. Ruhtinaskunnan uusi pääkaupunki oli vielä tuolloin pieni linnoitettu keskaikainen kaupunki, jossa renessanssin kulttuurinen vaikutus ei ollut vaikuttanut. Emmanuel Philibertin ja hänen seuraajiensa 1600- ja 1700-lukujen rakennusprojektien ansiosta Torinon kaupunki sai sen barokkileimansa.


title: Imiinit

text: Imiini on funktionaalinen ryhmä tai kemiallinen yhdiste, joka sisältää hiili-typpi kaksoissidoksen . Jos imiinin typpiatomiin on liittynyt happiatomi (R3=OH tai OR) on yhdiste silloin oksiimi. Jos imiinin typeen on liitynyt toinen typpiatomi (R3=NR ) on yhdiste nimeltään hydratsoni.


title: Alba Madonna

text: Alba Madonna on italialaisen täysrenessanssiajan taiteilijan Rafaelin maalaus, joka kuvaa Neitsyt Mariaa, Jeesusta ja Johannes Kastajaa Italian maaseudulla. Johannes Kastaja kannattelee ristiä, josta Jeesus-lapsi pitää kiinni. Kaikki kolme hahmoa katsovat ristiä. Johannes Kastaja on kuvattu pukeutuneena kamelinnahkaan. Vuonna 1511 valmistunut maalaus on läpimitaltaan 94,5 cm. Aikansa tapaan se on maalattu pyöreälle taustalle.


title: The Best of Both Worlds

text: The Best of Both Worlds tai Best of Both Worlds voi tarkoittaa:


title: Oksiimit

text: Oksiimi on kemiallinen yhdiste, jonka yleinen kaava on RRCNOH, missä R on orgaaninen ryhmä ja R on vety (aldoksiimi, aldoxime) tai orgaaninen ryhmä (ketoksiimi, ketoxime).


title: Oksiimit

text: Oksiimeja muodostuu hydroksyyliamiinin reagoidessa aldehydien tai ketonien kanssa. Oksiimit voivat muodostaa suolankaltaisia yhdisteitä sekä happojen että emästen kanssa.


title: Oksiimit

text: Oksiimit ovat asetyylikoliiniesteraasientsyymin aktivaattoreita.


title: The Best of Both Worlds (kappale)

text: "The Best of Both Worlds" on kappale, jonka on tehnyt Miley Cyrusin kuvitteellinen hahmo Hannah Montana Disney Channelin suositussa televisiosarjassa "Hannah Montana". Kappale on sarjan tunnuskappaleena ja Miley Cyrus on sanonut "Kun ihmiset ajattelevat Hannah Montanaa, heille tulee mieleen kappale 'The Best of Both Worlds'."


title: The Best of Both Worlds (kappale)

text: Kappale kertoo kaksoiselämästä. Siinä kerrotaan "Kuka ajattelisi minunlaiseni tytön olevan megatähti". Televisiosarjassa Miley Stewartilla (Miley Cyrus) on salaisuus. Hän on maailman suosituin poptähti, Hannah Montana. Miley haluaisi olla normaali, mutta se on vaikeaa kun on iso salaisuus.


title: The Best of Both Worlds (kappale)

text: "The Best of Both Worlds" oli iso hitti Radio Disneyllä, missä se saavutti ensimmäisen sijan.


title: The Best of Both Worlds (kappale)

text: Syyskuussa 2006, vähän ajan päästä Hannah Montanan ensiesityksestä, kappale pääsi Billboard Hot 100 -listalle 92. sijalle ja tippui seuraavalla listaviikollaan. Kappale oli Britannien singlelistalla 43. sijalla huhtikuussa 2007.


title: Kielitoimiston sanakirja

text: Kielitoimiston sanakirja on syksyllä 2006 ilmestynyt kolmiosainen painettu suomen kielen sanakirja, "Suomen kielen perussanakirjan" seuraaja. "Kielitoimiston sanakirja" pohjautuu vuonna 2004 ilmestyneeseen sähköiseen versioon. Painettu laitos on pääosin samanlainen, mutta siinä on jonkin verran muutoksia.


title: Kielitoimiston sanakirja

text: Sanakirjan ilmoitetaan olevan ”uusin ja ajantasaisin nykysuomen yleiskielen kuvaus”. Se sisältää kielenhuollon uusimmat suositukset ja paljon uudissanoja. Hakusanoja teoksessa on kaikkiaan noin 100 000.


title: Kielitoimiston sanakirja

text: Sähköisestä versiosta ilmestyi 2008 päivitysversio 2.0, jossa on muun muassa noin 1 000 uutta sana-artikkelia. Uusin päivitetty laitos julkaistiin vuonna 2012, ja se sisältää yli 2 000 uutta sanaa. Uusi laitos julkaistaan sekä elektronisena (MOT-kielipalvelut) että painettuna. — "Kielitoimiston sanakirja" julkaistiin internetissä ilmaisena versiona vuoden 2014 lopulla.